הבשורה על-פי מרקוס 7 HHH – Marko 7 AKCB | Biblica\nהבשורה על-פי מרקוס 7 HHH – Marko 7 AKCB\nHonhom Fam Ahotew\n1Da bi, Farisifo ne Kyerɛwsɛm no akyerɛkyerɛfo bi a wofi Yerusalem baa Yesu nkyɛn. 2Woduu hɔ no, wohuu sɛ nʼasuafo no bi redidi a wɔanhohoro wɔn nsa ho. 3Na Yudafo no, ne titiriw no Farisifo nnidi da, gye sɛ wɔahohoro wɔn nsa ho nyinaa, sɛnea wɔn amanne kyerɛ, ansa na wɔadidi. 4Na sɛ wofi gua so ba a, wɔhohoro wɔn nsa ansa na wɔadidi. Eyi yɛ mmara bebree a wofi tete adi so no mu baako. Na mmara no bi ne sɛ, wɔhohoro nkuruwa, asɛn ne kɔberesɛn mu.\n5Enti Kyerɛwsɛm no akyerɛkyerɛfo no bisaa Yesu se, “Adɛn nti na wʼasuafo no nni yɛn amanne a efi tete no so? Efisɛ wodidi a, wonni kan nhohoro wɔn nsa sɛnea amanne kyerɛ no.”\n6Yesu buaa wɔn se, “Mo nyaatwomfo! Asɛm a Yesaia ka faa mo ho sɛ,\n“ ‘Saa nnipa yi de wɔn ano na edi me ni,\nnanso wɔn koma mmɛn me ho baabiara.\n7Wɔsom me kwa;\nna wɔn nkyerɛkyerɛ yɛ nnipa nsa ano mmara’\nyɛ nokware turodoo!\n8Mugyaw Onyankopɔn mmara a wahyehyɛ no de mo ankasa mo amanne si anan mu.\n9“Moahyɛ da sɛ mobɛpo Onyankopɔn mmara no, na moatiatia so, ama mo amanne no atim. 10Ɛho nhwɛso bi ne sɛ, Mose de Onyankopɔn mmara a ɛka se, ‘Di wʼagya ne wo na ni’ no maa mo. Ɔkae se, ‘obiara a ɔbɛkasa atia nʼagya anaa ne na no, ɛsɛ sɛ wokum no.’ 11Nanso moka se, eye sɛ obi bɛka akyerɛ nʼagya anaa ne na a ade bi hia no no se, ‘Merentumi mmoa mo! Efisɛ mede nea anka a ɛsɛ sɛ mede ma mo no ama Onyankopɔn.’ 12Enti mubu Onyankopɔn mmara a ɔhyɛe no so, sɛnea ɛbɛyɛ a mubetumi abɔ mo amanne ho ban. 13Eyi yɛ nhwɛso baako pɛ. Nanso bebree ka ho.”\n14Afei Yesu frɛɛ nnipakuw no baa ne nkyɛn, ka kyerɛɛ wɔn se, “Mo nyinaa muntie asɛm a mereka yi yiye, na monte ase. 15Ade biara a ɛkɔ onipa mu no ngu ne ho fi. Na mmom nea ebefi onipa mu aba no na egu ne ho fi. 16Nea ɔwɔ aso a obetie no ntie.”\n17Afei Yesu fii nnipakuw no mu kɔɔ fie no, nʼasuafo no bisaa no asɛm a ɔkae no ase. 18Obisaa wɔn se, “Mo nso monte asɛm a mekae no ase? Munhu sɛ, nea mudi no ngu mo ho fi ana? 19Efisɛ nea mudi biara no ne mo koma nni hwee yɛ, na mmom ɛfa ɔyafunu no mu kɛkɛ.”\n20Ɔtoaa so se, “Nea efi onipa mu ba no na egu ne ho fi. 21Afei nea efi nnipa koma mu ba no, ɛde aguamammɔ, korɔn, awudi, 22ayefasɛm, amumɔyɛ, asisi, ahohwi, anibere, abususɛm, ahantan ne nkwaseasɛm ba. 23Saa nnebɔne yi nyinaa fi onipa mu na ɛba, na ɛno na egu onipa ho fi a ɛmma ɔmfata Onyankopɔn anim.”\n24Yesu fi hɔ no, ɔkɔɔ Tiro ne Sidon fam pɛɛ sɛ ɔrekɔhyɛ hɔ komm a obiara nte ne nka, nanso anyɛ ye. Da a oduu hɔ ara pɛ, na nkurɔfo tee ne nka sɛ waba hɔ. 25Ɛhɔ ara na ɔbea bi a honhommɔne hyɛ ne babea ketewa bi mu baa ne nkyɛn. Na wate Yesu nka nti, obebuu no nkotodwe. 26Ɔbea no srɛɛ no sɛ ontu saa honhommɔne no mfi ne ba no mu mma no. Na saa ɔbea yi yɛ Helani a wɔwoo no wɔ Siro-Foinike.\n27Yesu ka kyerɛɛ no se, “Ɛsɛ sɛ mma no mee ansa. Na enye sɛ wɔde mma aduan ma akraman.”\n28Ɔbea no nso buae no se, “Owura, ɛyɛ nokware de, nanso ɛyɛ a wɔde aduan a aka wɔ mmofra no prɛte mu no bi ma akraman a wɔhyehyɛ ɔpon no ase no.”\n29Yesu ka kyerɛɛ no se, “Wo mmuae pa no nti masa wo babea no yare. Kɔ fie. Honhommɔne no afi ne mu kɔ.”\n30Oduu fie no, ohuu sɛ ne babea no da mpa so dinn a honhommɔne no afi ne mu ampa ara.\nMumu Ɔsotifo Bi Ayaresa\n31Yesu fi Tiro no, ɔfaa Sidon mansin a emu nkurow yɛ du no so beduu Galilea Po so. 32Wɔde ɔsotifo bi a ɔsan yɛ mum brɛɛ no. Wɔn a wɔwɔ hɔ no nyinaa srɛɛ Yesu sɛ, ɔmfa ne nsa nka ɔyarefo no, na ɔnsa no yare.\n33Yesu soo ne mu de no fii nnipakuw no mu. Afei ɔde ne nsateaa hyɛɛ ɔbarima no asom, tee ntasu de kaa ne tɛkrɛma. 34Ɔhwɛɛ ɔsoro, guu ahome teɛɛ mu se, “Hefata!” Ase ne, “bue!” 35Amono mu hɔ ara, ɔbarima no aso buei, ne tɛkrɛma sanee, na ofii ase kasae.\n36Yesu bɔɔ nnipakuw no ano se, wɔmmmɔ asɛm no dawuru nkyerɛ obiara. Nanso mpɛn dodow a ɔbraa wɔn no, na trɛw ara na wɔn nso wɔretrɛw asɛm no mu. 37Saa asɛm yi maa wɔn ho dwiriw wɔn yiye. Enti wɔkae se, “Yesu ayɛ ade nyinaa yiye, ɔma asotifo mpo te asɛm, na mum nso kasa!”\nAKCB : Marko 7


1 ነገሥት 6 NASV – 1 Ahemfo 6 ASCB | Biblica\n1 ነገሥት 6 NASV – 1 Ahemfo 6 ASCB\n1 Ahemfo 6:1-38\nSalomo Si Asɔredan No\n1Mfeɛ ahanan aduɔwɔtwe a wɔgyee Israelfoɔ firii nkoasom mu wɔ Misraim no a na Salomo nso adi Israel so ɔhene mfeɛ ɛnan no bosome Siv (bɛyɛ Kɔtɔnimaa) mu no, ɔhyɛɛ aseɛ sii Awurade Asɔredan no.\n2Asɔredan a ɔhene Salomo si maa Awurade no tentenemu yɛ anammɔn aduɔkron, ne tɛtrɛtɛ yɛ anammɔn aduasa ɛnna ne ɔsorokɔ yɛ anammɔn aduanan enum. 3Ntwonoo a ɛda asɔredan no anim no tentene yɛ anammɔn aduasa a, ɛne asɔredan no ntrɛmu yɛ pɛ. Na, ne tɛtrɛtɛ nso yɛ anammɔn dunum. 4Salomo yɛɛ ntokua wɔ ɔfasuo no soro hyiaeɛ. 5Asɔredan no fasukyire no nso, wɔsisii adan bebree fomfam ho hyiaeɛ. 6Na ɛyɛ aborɔsan a ɛtoa so mmiɛnsa a aseɛ dan no tɛtrɛtɛ mu yɛ anammɔn nson ne fa. Aborɔsan a ɛtɔ so mmienu no tɛtrɛtɛ yɛ anammɔn nkron ɛnna apampam dan no tɛtrɛtɛ yɛ anammɔn edu ne fa. Wɔde mpunan a ɛgugu nnannua bi a ɛhyehyɛ ɔfasuo no mu na aka adan no afomfam ɔfasuo no ho. Enti, ɛkyerɛ sɛ wɔamfa mpunan no anhyehyɛ ɔfasuo no ankasa mu.\n7Na aboɔ a wɔde sii asɔredan no nso, wɔsiesiee ho wɔ abopaebea hɔ enti, ɛdan no sie no, obi ante hama, pɛeɛ anaa dadeɛ biara nnyegyeeɛ wɔ adansiiɛ hɔ.\n8Na ɛkwan a wɔde kɔ aseɛ adan no mu no da Asɔredan no anafoɔ fam. Atwedeɛ kyinkyimiɛ na wɔforo kɔ ɛdan a ɛto so mmienu no so na foforɔ nso wɔ adan a ɛtɔ so mmienu ne mmiɛnsa no ntam. 9Wɔwiee asɔredan no sie no, Salomo de nnua ne ntweneduro mpunan yɛɛ ani nsamsoɔ no. 10Sɛdeɛ wɔaka no, na adan wowɔ ɛdan no afanan nyinaa a wɔnam ntweneduro so de afam Asɔredan no afasuo no ho. Ɛdan no mu biara ɔsorokɔ yɛ anammɔn nson.\n11Na Awurade de saa asɛm yi brɛɛ Salomo sɛ, 12“Ɛfa saa Asɔredan a woresie yi ho no, sɛ woyɛ ɔsetie ma me mmara nyinaa ne me nhyehyɛeɛ a, na wodi me ɔhyɛ nsɛm so a, menam wo so bɛdi ɛbɔ a mehyɛɛ wʼagya Dawid no so. 13Mɛtena Israel mamfoɔ mu, na merempa me nkurɔfoɔ akyi da.”\nAsɔredan No Mu Asiesie\n14Na Salomo wiee asɔredan no sie. 15Na emu nyinaa, ɛfiri fam kɔsi nsamsoɔ no, wɔde nnua na ɛkataa ɔfasuo no anim. Wɔde tweneduro na ɛkataa ɔfasuo no anim, na wɔde pepeaa kataa abrannaa no so. 16Ɔtwaa mu, nyaa kronkronbea a ɛhɔ yɛ kronkron mu kronkron wɔ asɔredan no tiri mu hɔ pɛɛ. Na ɛhɔ atweeɛmu yɛ anammɔn aduasa a wɔde ntweneduro asam fam hɔ, de kɔsi ani nsameeɛ no so. 17Asɔredan no ankasa a na ɛwɔ kronkron mu kronkron no akyi no, na ne ntentenemu yɛ anammɔn aduosia. 18Wɔde ntweneduro na ɛsam aboɔ afasuo a ɛwɔ asɔredan no nyinaa so, na wɔsenee nkoraa fɛfɛ ne nhwiren, de dii nsameeɛ no ani adwini.\n19Salomo siesiee kronkron mu kronkron a ɛtoa asɔredan no so; faako a wɔde Awurade Apam Adaka no bɛsi. 20Saa kronkron mu kronkron no, na ne ntentenemu yɛ anammɔn aduasa na ne tɛtrɛtɛ yɛ anammɔn aduasa, ɛnna ne ɔsorokɔ nso yɛ anammɔn aduasa. Na Salomo de sikakɔkɔɔ amapa duraa nʼafasuo ne ne nsamsoɔ no ho nyinaa. Saa ara na ɔduraa afɔrebukyia a wɔde ntweneduro ayɛ no ho. 21Afei, asɔredan no mu nkaeɛ no, ɔde sikakɔkɔɔ amapa sam hɔ nyinaa, na ɔde sikakɔkɔɔ yɛɛ nkɔnsɔnkɔnsɔn de guu ɛkwan a wɔde kɔ kronkron mu kronkron hɔ, de bɔɔ hɔ ano ban. 22Enti, ɔde sikakɔkɔɔ sam Asɔredan no ho nyinaa, kronkron mu kronkron ne afɔrebukyia no nyinaa ho, de wieeɛ.\n23Kronkronbea mu hɔ, ɔde ngo dua senee Kerubim mmienu a emu biara ɔsorokɔ yɛ anammɔn dunum, de sisii hɔ. 24Kerubim baako biara ataban mu trɛ yɛ anammɔn dunum a, ataban baako biara tenten yɛ anammɔn nson ne fa. 25Na Kerubim mmienu no nyinaa tebea ne wɔn kɛseɛ yɛ pɛ 26a ɔbaako biara ɔsorokɔ yɛ anammɔn dunum. 27Salomo de wɔn sisi bɛnee wɔn ho wɔn ho wɔ asɔredan kronkronbea mu hɔ. Wɔn ataban mu trɛ no firi ɔfasuo baako kɔka ɔfasuo baako. Na wɔn ntaban a ɛwɔ ntam no hyia ɛdan no mfimfini. 28Na ɔde sikakɔkɔɔ duraa Kerubim mmienu no ho.\n29Na kronkronbea mu afasuo ne ɛdan mu no, ɔdii adwini a ɛyɛ Kerubim mmɛdua ne nhwiren guu ho. 30Na ɔde sikakɔkɔɔ duraa adan mmienu no abrannaa so.\n31Ɛkwan a wɔfa so kɔ kronkronbea mu hɔ no, Salomo de ngo dua yɛɛ apono mmienu a emu biara wɔ twɛtwɛwa enum. 32Saa apono no ho nso, na wɔadi Kerubim, mmɛdua ne nhwiren adwini, na ne nyinaa nso, ɔde sikakɔkɔɔ duraa ho. 33Afei, ɔde ngo dua yɛɛ aponnwa a emu biara wɔ twɛtwɛwa ɛnan a wɔfa hɔ kɔ asɔredan no mu. 34Ɔde pepeaa nnua yɛɛ apono mmienu a wɔbobɔ, na wɔsii ɛpono no biara ɛkwan bi so sɛ, emu biara tumi bobɔ gu ɛno ara so. 35Saa apono yi, wɔde Kerubim, mmɛdua, ne nhwiren adi ho adwini, na wɔde sikakɔkɔɔ adura ho.\n36Wɔsii adihɔ hɔ afasuo no kwan bi so a ntweneduro nnua ntosoɔ baako wɔ aboɔ a wɔatwa ntotosoɔ mmiɛnsa biara so.\n37Wɔtwaa Awurade Asɔredan fapem no bosome Siv (bɛyɛ Kɔtɔnimaa) mfimfini a saa ɛberɛ no na Salomo adi ɔhene mfeɛ ɛnan no. 38Wɔwiee ɛdan no ho biribiara bosome Bul (bɛyɛ Obubuo) mfimfini no a na wadi ɔhene mfeɛ dubaako. Enti, mfeɛ nson na wɔde sii asɔredan no.\nASCB : 1 Ahemfo 6


“Onyankopɔn Dɔ Nea Ɔtew N’anim Ma” | Bɛn Onyankopɔn\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lithuanian Luo Malagasy Maltese Norwegian Nzema Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\n“Onyankopɔn Dɔ Nea Ɔtew N’anim Ma”\nDɛn na obi de kyɛ wo a, ɛbɛma w’ani agye paa? Yɛn nyinaa, sɛ ɔdɔ ka obi ma ɔno ara fi ne komam kyɛ yɛn ade a, yɛn ani gye. Ɛba akyɛde mu a, obiara pɛ nea efi komam. Akyɛde saa nso na Onyankopɔn ani gye ho. Wo de, ma yɛnhwɛ asɛm a honhom kaa ɔsomafo Paulo ma ɔkyerɛwee wɔ 2 Korintofo 9:7.\nAdɛn nti na Paulo kyerɛw asɛm yi? Ná ɔpɛ sɛ ɔhyɛ Kristofo a wɔwɔ Korinto no nkuran ma wɔboa wɔn nuanom Kristofo a wɔwɔ Yudea a ade ahia wɔn no. Ɔhyɛɛ Korintofo no anaa? Dabi. Mmom no, ɔkyerɛw wɔn sɛ: “Obiara nyɛ no sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.” Ma yɛntɔ yɛn bo ase nhwehwɛ saa afotusɛm no mu.\n“Sɛnea wasusuw wɔ ne komam.” Sɛnea Paulo kyerɛe no, sɛ Kristoni amapa rekyɛ ade a, ofi “ne komam” na ɛkyɛ. Afei nso ommu n’ani ngu ne nuanom Kristofo ahiade so; ɔde kɔ adwennwene mu. Nhomanimfo bi kyerɛ sɛ Hela asɛmfua a wɔkyerɛɛ ase “sɛnea wasusuw” no, ɛkyerɛ sɛ “wubedi kan adwen biribi ho ato hɔ.” Enti Kristoni di kan dwennwen ho hu nea ne nuanom hia, na wabisa ne ho ahwɛ nea obetumi ayɛ de aboa wɔn.—1 Yohane 3:17.\n“Ɛnyɛ amemenemfe anaa ɔhyɛ so.” Paulo kyerɛɛ akwan abien bi a sɛ Kristofo fa so kyɛ ade a ɛnyɛ papa; biako ne sɛ yɛbɛyɛ no amemenemfe mu, na biako nso ne sɛ obi bɛhyɛ yɛn ansa na yɛayɛ. Hela asɛmfua a wɔkyerɛɛ ase “amemenemfe” no, nea ɛkyerɛɛ paa ne “awerɛhow mu (anaa, ahomegu mu).” Nhoma bi ka sɛ: Obi a ofi amemenemfe mu kyɛ ade anaa wɔhyɛ no ma ɔkyɛ ade no, ɛkyerɛ sɛ “ɛba ne tirim sɛ ɔde ne sika rebɛkyɛ a, na ɛyɛ ne yaw wɔ ne komam.” Sɛ obi kyɛ ade ɔhyɛ so a, ɛkyerɛ sɛ biribi na ɛhyɛ no ma ɔkyɛ ade, na emfi ne komam. Yɛn mu hena paa na ɔpɛ sɛ obi kyɛ no ade amemenemfe anaa ɔhyɛ so?\n“Onyankopɔn dɔ nea ɔtew n’anim ma.” Paulo asɛm no kyerɛ sɛ, sɛ Kristoni nya yɛ n’adwene sɛ ɔbɛkyɛ ade a, ɛsɛ sɛ ɔtew n’anim na ɔde anigye yɛ. Enti sɛ obi tew n’anim kyɛ ade a, ɛma n’ani gye. (Asomafo Nnwuma 20:35) Nea ɔtew n’anim kyɛ ade no, obiara behu sɛ n’ani agye. Sɛnea ɔsomafo no kae sɛ “nea ɔtew n’anim” no, ɛma yehu sɛnea nea ɔrekyɛ ade no te nka wɔ ne mu, na ɛda adi nso. Sɛ obi tew n’anim kyɛ yɛn ade a, ɛka yɛn koma. Onyankopɔn nso ani gye. Bible nkyerɛase foforo ka sɛ: “Onyankopɔn dɔ nnipa a wɔpɛ adekyɛ.”—Contemporary English Version.\n“Onyankopɔn dɔ nnipa a wɔpɛ adekyɛ”\nNsɛm a honhom kaa ɔsomafo Paulo ma ɔkyerɛwee no yɛ biribi a ebetumi aboa Kristofo wɔ adekyɛ mu. Sɛ yɛn bere na yɛde rekyɛ oo, yɛn ahoɔden oo, yɛn ahode oo, momma emfi yɛn komam. Sɛ yɛkyɛ nkurɔfo ade nso a, momma yɛmfa anigye nyɛ, ɛnkanka wɔn a wohia mmoa. Sɛ yɛtew yɛn anim kyɛ ade a, ɛnyɛ anigye nko na yebenya, na mmom ɛbɛma yɛabɛn Onyankopɔn, efisɛ ‘ɔdɔ nea ɔtew n’anim ma.’\nSeptember Bible akenkan\n1 ne 2 Korintofo\n“Hwɛ! Mereyɛ Nneɛma Nyinaa Foforo”\n‘Yehowa De Afiri Mo Korakora’\n“Ne Su Horow a Wonhu no Ada Adi Pefee”


Twi, Tracts, Tract 01 -- Wonnim Yesu Anaa? | Waters of Life\nSearch in "Twi":\nHome -- Twi -- Tracts -- Tract 01 (Do You Know Jesus?)\nTRACT 1 -- Wonnim Yesu Anaa?\nBɛtumi hu mpaninfoɔ akunni a ayɛɛ atwuma den tete enna a ɛtwam aboa akyekye amanaman.Okunni kɛse a ɔkyenso wɔ wiase nyinaa a ɔkyekyereɛ na ɔboaboa amanaman ano; Ne ɔbarima bi a wofrɛ no Yesu Kristo; Mary ba no. Wiase ɛbupenn ɛkyekyem miensa ɛdi ɔbarima Yesu Kristo yi nkyerekyere akyi ɛwo wiase nyinaa. Na ɛdinn Yesu Kristo no ne ɛdinn a ɛkrɔn na ɛso kyen ɛdin biara wɔ wiase wɔ apam foforɔ nwoma no mu. Na ɛdinn Yesu Kristo no ada neho ɛdi 975 wo apam foforɔ no mu.\nOnyankopɔn somaa ɔbɔfɔo Gabriel kɔɔ ɔbabun Mary nkyen; na ɛkyirie Onyankopɔn somaa ɔbɔfo no kɔɔ Joseph enso nkyen ne no kɔkasae ɛfa abofra Yesu awoɔ a Mary bɛwo no no ho; ɛwo adaeso mu. ɛsanesɛ na Joseph ɛsi Mary ɛsiwaa sɛ ɔbeware no. Na ɔbɔfoɔ no kakyerɛɛ mary sɛ; honhom kronkron ɛba no so ama woayinsen; eno nti abofra no bɛyɛ Onyankopɔn ba Na wɔbɛfrɛ no "Yesu; efiri sɛ ɔno na ɔbɛkye ne manfo ɛfiri wɔn bɔne mu." (Mateo 1:20-23; Luka 1:31).\nƐdin Yesu no mfiri nnipa nhyehyeɛ anaa nnipa atwen na wode maa no; na mmom ɛfiri Onyankopɔn atirimpɔ ne ne nhyehyeɛ a woahye atohɔ no mu na ɔbɔfoɔ no de maaɛ. Efirisɛ Onyankopɔn de onipa nkwakyeɛ ne onipa fawohodi nnyinaa ahyɛ ɛdin Yesu mu. Onyankopɔn atirimpɔ a ɔhyehyeɛ too hɔ ansanna wiase fitiase. ɛdin Yesu no kyerɛ sɛ, "Ewurade apam a ɛboa na ɛkye nkwa".\nOnyankopɔn nam Yesu Kristo a ofiri nazareth so ɛyi wiase ɛnome nnyinaa ɛfiri hɔ; abɔ kwan foforɔ ama adasamma. Yesu Kristo nkyerekyerɛ ne ne nsenkyerɛnne emfiri wiase nyansa; na mmom ɛnam Onyankopɔn tumi ne nahoɔden so na ɔkasaeɛ na odii ne dwuma. (Johanne 5:19-21; 14:10-24). Yesu ne mbaɛ; ne ne tumi no bɔtaɛ ne senn?\nƆbɛkye yɛn afiri ahomasoɔ ne ahantan mu\nYesu se: "mommbra menkyen moa moayɛ adwuma abrɛ na mokomu rebu nnyinaa; na memma mo ahomme. Munsua me sɛ medwo na mebrɛ meho ase wo koma mu; na mobenya ɔhomme ama mokra." (Mateo 11:28-29). Moa mobrɛ na abrabɔ ne mo di asi nnyinaa mbra Yesu nkyen; efirisɛ obiara a ɔbɛba ne kyen no; obɛyi no ɛfiri adesoa nyinaa mu na woama wo ahomme.\nYesu kaɛ sɛ: "hwɛ onipa ba no amma sɛ wonsom no; na mmom ɔbaɛ sɛ ɔbɛsom na ɔde nekra ama sɛ afɔrebodeɛ ama nnipa bebree" (Mateo 20:28). Wɔn a wodi Yesu akyi nokɔre mu no ntwen wɔn koaa deɛho; na mmom wɔtwen afoforɔ nso deɛ ho bi wɔ ɛwurade ahoaden mu.\nƆgye yen firi Onyankopɔn abufuwhye mu\nOnyankopɔn abufuwheaɛ da onipa biara a ɔyɛ bɔne so; nanso Ewurade Yesu Kristo ɛgye onipa biara a wafa no ayɛ nawurade ne nekra agyenkwa ɛfiri Onyankopɔn abufuwhyeɛ atemmuo mu; Na wama wɔn nkwa da a ɛdi ɛkyerie no, owusɔre mu (Johanne 3:18; 5:24). Ewurade Yesu yii saa nokware asɛm yi kyerɛɛ Odiifoɔ Yesaia s: "Hwɛ yayayadeɛ no; ɔno na woafa; na yɛpinisie nso; ɔno na woasoa. Yasodie ho asotwe kɔdaa no so. Na yɛndeɛ yehuu no no; yebuu no sɛ onipa bi a woahwe no na woaka no ahye amanneɛ mu. Nanso yɛmumuyɛ nti na wopiraa no; yɛnmmra tɔ nti na wɔtwere no; na yasomtwee ho asotwe kɔdaa no so. Na ne mmaa ntape no mu na yɛyaa yayaresa; yɛn nyinaa dannee fofaa yenkwanso tesɛ ɛndwan a woni hyɛfo; nanso Onyankopɔn maa yɛbɔne nyinaa kɔdaa no so." (Yesaia 53:4-6)\nYesu sann asendua no so rebɛwu no mpo: "Ɔbɔɔ mpaeɛ maa natanfoɔ no sɛ; agya fakye wɔn ɛfirisɛ wonim nea wɔyɛ no." (Luka 23:34) Na yɛgyedi sɛ Onyankopɔn tie ne mpaebɔ no.\nƆgye yɛn firi bɔne mu\nNa Yesu kae sɛ, "obiara a ɔyɛ bɔne no yɛ bɔne no akoa; na sɛ ɔba no yɛ wo ɔdehyea; wobɛyɛ adehyeɛ ammpa." (Johanne 8:34, 36) Yesu Kristo gye dodo a wogye no di nyinaa firi bɔne mpokyere mu; ɛfirisɛ ɔno ara na woasoa wiase nyinaa bɔne na ɔde ɔno ankasa ne mmogya ayi yɛn bɔne nyinaa kɔ. Na ɔde ne honhom krɔnkrɔn no abɛtra yɛn mu sɛ enhye yɛn den ma yentumi nni bɔne so. (Romanfo 8:9-11) ɛno nti obiara a ɔbegye Yesu Kristo din ɛdi no; Onyankopɔn bu no bim kwa.\nƆno na odi nkunim wo ɔtanfo bonsam so\nYesu Kristo adi nkunim wo ɔbonsam so; gyinaa pintinn gyinaa Onyankopɔn asɛm so dii ɔbonsam nsohwe so. (Mateo 4:1-11; Luka 4:1-13) Wɔ ɔhaw ne amanneɛ mu mpo; Yesu kɔɔso de ne ho hyɛɛ Onyankopɔn nsa; yii ne ho firii bɔne mu. ɛno nti ɔbonsam antumi anya no so tumi biara. Yesu tutuu ahonhom fi firii nnipa brebree mu. Na Yesu de ne tumi no maa nɛsuafoɔ no sɛ wonkyerekyere nnipa nyinaa (Luka 9:1). Na obiara a ɔbɛgye ɛdi no bɛya ɔgyeɛ ne fahodie afiri abonsam tumi ase.\nƆno na woadi owuo ne asaman so\nNa Yesu kaasɛ: "me ne owusɔre ne nkwa; nea ɔgye me di no; sɛ wawu mpo a ɔbɛyankwa. Wogyedi anaa?" (Johanne 11:25-26)\nYesu Kristo wui na ɔsɔree firi awufoɔ mu; na oyii ne ho ɛdi kyereɛ wɔ honam fam; na nasuafo no de wɔn nsa soo ne mu dii adenseɛ sɛ woasɔre ampa. Saa ara na Yesu tumi gye nakyidifoɔ nyinaa firi owuo tumi mu; na woama wɔn nyinaa daa nkwa a ɛnni ɛwieɛ\nƆno ne ɔyaresafo ne ɔtemmufo nokwafo\nYesu ka kyerɛɛ nakyidifo nyinaa sɛ: "Mondɔ moatanfo na munhyira wɔn a wɔdome mo; monyɛ wɔn a wɔtan mo no papa; na mommɔ mpaeɛ mma wɔn a wohiahia mo ho no; na ɛno mu na mobɛyɛ moagya a ɔwɔ soro no mma ampa." (Mateo 5:44-45; Luka 6:27-28)\nYesu; Onyankopɔn ba a honhom krɔnkrɔn woo no; ɔno nkoa na otumi de bɔne kye; na ɔhye nso sɛ nakyidifo nyinaa mfa afoforo bɔne nkye wɔn. Yesu a ɔdɔ ne mmɔbrɔhunu ahyɛ no ma; na ɔgye obiara a ɔyɛ osetie ɛma nanum asɛm. Yesu kristo; mary ba no a nnipa paa no; kaano mplie; dii no ho few; nanso ne nyinaa mu no; oyii ne dɔ kɛse kyerɛɛ nnipa. ɔmaa yɛn akwanya foforo; gyee yɛn attemmuo mu; na oyii ne tumi adi kyerɛɛ yɛn; ɛno nti obiara a odi nakyi na ɔsan firii nakwan bɔne ho; obu no bimm na woama no daa nkwa.\nƆdofo a worekan nhoma yi,\nƆteasefo Yesu Kristo reto nsa frɛ wo; sɛ wo de wowerɛ nyinaa bɛhye ne ne mu; na woagye nɛnum nsɛm ɛdia; ɔde ne honhom krɔkrɔn tumi akyedeɛ no bɛdom wo; na woatew wo honhom; wokra ne wonipadua ho ma ayɛ foforo na ɔgyeɛ ne fawohodie ayɛ wo dea daa. ɛno nti ɛmmpirim wo koma; na mmom fa akwanya yii so na ya bɔne fafiri dwane Onyankopɔn abufuw kɛseɛ a ɛreba no mu. (Johanne 1:16).\n"Ewurade Yesu; megye medi sɛ wo ne wiase agyenkwa; mesrɛ wo; gye me firii Onyankopɔn abufuw keseɛ a ɛreba wiase nyinaa mu; Ewurade Yesu; yi me firi attemmuo mu; na yi me firi mahantan ne mahomaso mu; me srɛ wo dware me firi bɔne nkekaawa nyinaa ho; ɛne ɛfi mu. Owura Yesu; me srɛ wo; ma me wo trenee na yi bɔne firi maniso; na ɔbɔnefo anya meso tumi biara. Gye me tɔmu sɛ wadwumayɛni na bue mani na mente wokyerekyere ne wahyedeɛ nyinaa ase. Ma wotumi nyɛ den wɔ me mbreyɛ mu; ma menhye den na mɛyi woayɛ daa nyinaa wo masetra mu. Amen."\nWopɛ sɛ wohu Yesu Kristo; Mary ba no anaa?\nYayɛ krado sɛ yɛde nhoma yi bɛbrewo; sɛ wopɛ na woma yaso te a. Yɛde Ewurade Yesu Kristo asɛmpa no ho nimdeɛ ne ɛmu sua hu nyinaa nam nhoma yi so be brewo.\nEwurade Yesu asɛmpa trɛw ma wiase\nƆdɔfo; sɛ nhoma yi mu nsɛm ama wayɛ nhyira a ne anidasoɔ bi wɔ Ewurade mu a; yɛhye wo nkuran sɛ wo ne anuanom; ndafonom ne adɔfo nso bɛkye asɛmpa yi. Yani Yani bɛ nso sɛ yɛde nhoma yi bebree nso bebre wo. Ma yenhu dodo a wopɛ sɛ wonsaka. Yɛretwen wo. Yɛbɔ mpaɛ sɛ ɔteasefo Onyankopɔn behyira wo. Mma wowere mfi wobɛkyerɔ yɛn; ne wa adress nso.\nWATERS OF LIFE (NKWA NSUO )\nPage last modified on March 27, 2020, at 06:59 PM | powered by PmWiki (pmwiki-2.3.3)


Ahenni no Ho Asɛmpaka—Wɔretrɛw Asɛmpa no Mu Kɔ Wiase Nyinaa | Onyankopɔn Ahenni\nBenkum: Onuawa bi a ɔyɛ colporteur reka asɛm no wɔ Korea, 1931; nifa: Ɛnnɛ, wɔreka asɛmpa no wɔ mum kasa mu wɔ Korea\nƐDA bi a woankɔ adwuma na woresiesie wo ho akɔ asɛnka no, wotee nka sɛ woabrɛ ma enti na woretwetwe wo ho kakra. Ɛyɛɛ wo sɛ sɛ wugye w’ahome saa anɔpa no a anka eye paa! Nanso, wobɔɔ asɛm no ho mpae, na woyɛɛ w’adwene sɛ wobɛkɔ asɛnka. Saa da no, wo ne onuawa nokwafo bi a ne mfe akɔ anim na ɛkɔɔ asɛnka. Onuawa no boasetɔ ne ayamye a ɔdaa no adi kaa wo koma. Na bere a moreka asɛm no wɔ afie afie no, wokaee sɛ wo nuanom a wɔwɔ wiase nyinaa reka asɛnkoro no ara, na nhoma ahorow koro no ara na mo nyinaa de reyɛ adwuma, na ntetee koro no ara na mo nyinaa nya. Bere a wuduu fie no, wotee nka sɛ woanya ahoɔden. W’ani gyei paa sɛ woantena fie!\nSeesei, asɛnka adwuma no ne adwuma titiriw a Kristofo reyɛ wɔ Onyankopɔn Ahenni no ho. Yesu hyɛɛ nkɔm sɛ wɔbɛyɛ asɛnka adwuma no akɔ akyiri wɔ nna a edi akyiri no mu. (Mat. 24:14) Ɔkwan bɛn so na nkɔm a ɔhyɛe no abam? Wɔ saa ɔfã yi mu no, yebesusuw nkurɔfo a wɔaboa paa wɔ asɛnka adwuma a Kristofo reyɛ no mu ho. Na saa ara nso na yebesusuw nnwinnade a wɔde adi dwuma ne akwan a wɔafa so aboa nnipa ɔpepem pii a wɔwɔ wiase nyinaa ma wɔabehu sɛ Onyankopɔn Ahenni no wɔ hɔ ampa no ho.\nWɔn a Wɔka Asɛmpa No—Asɛmpakafo a Wɔatu Wɔn Ho Ama Koraa\nDɛn nti na na Yesu wɔ ahotoso sɛ obenya akyitaafo a wɔatu wɔn ho ama wɔ nna a edi akyiri yi mu? Dɛn na wubetumi ayɛ de akyerɛ sɛ worehwehwɛ Ahenni no kan?\nAkwan a Yɛfa so Ka Asɛm No—Akwan a Yɛafa so Aka Asɛm no Akyerɛ Nkurɔfo\nSua akwan foforo a Onyankopɔn nkurɔfo afa so aka asɛmpa no akyerɛ nnipa dodow biara a wobetumi ansa na awiei no aba no ho ade.\nNnwinnade a Yɛde Ka Asɛm No—Nhoma a Wɔyɛ Ma Yɛde Ka Asɛm no Wɔ Wiase Nyinaa\nƆkwan bɛn so na nhoma a yɛkyerɛ ase no di adanse sɛ Yesu taa yɛn akyi? Nhoma a yetintim no ho nsɛm bɛn na ɛma wuhu sɛ Ahenni no wɔ hɔ ampa?\nNea Afi Asɛnka Adwuma no Mu Aba—‘Mfuw no Ahoa sɛ Wotwa’\nYesu kyerɛɛ n’asuafo no nneɛma abien a ɛho hia a ɛfa honhom fam otwa adwuma kɛse no ho. Ɔkwan bɛn so na saa nneɛma abien no fa yɛn ho nnɛ?


Asomafo 21 - Nkwa Asem (NA-TWI) | Biblica\nAsomafo 21 - Nkwa Asem (NA-TWI)\nPaulo kɔ Yerusalem\n1Yɛne Efeso asafo mpanyimfo no dii ntetewmu no, yesiim nam nsu ani tee kɔɔ Ko. Ade kyee no, yekoduu Rodo na yefii hɔ kɔɔ Patara. 2 Yenyaa hyɛn bi a ɛrekɔ Foinike kɔtenaa mu kɔe. 3 Yeduu baabi a yɛn ani tua Kipro no, yetwaa ho wɔ benkum fam kɔɔ Siria. Yesii fam wɔ Tiro, efisɛ, na ɛhɔ na wɔrekoyi hyɛn no mu nneɛma. 4 Yehuu asuafo bi wɔ hɔ tenaa wɔn nkyɛn dii nnawɔtwe. Asuafo no nam Honhom Kronkron adiyi so bɔɔ Paulo kɔkɔ se ɔnnkɔ Yerusalem. 5 Nanso bere dui sɛ ɛsɛ sɛ yefi hɔ no, yegyaw wɔn hɔ kɔe. Asuafo no nyinaa ne wɔn yerenom ne wɔn mma kogyaa yɛn kwan koduu mpoano. Yeduu hɔ no, yɛn nyinaa buu nkotodwe bɔɔ mpae. 6 Afei yɛkrakraa yɛn ho yɛn ho wiei no, yɛkɔtenaa hyɛn no mu maa wɔn nso san kɔɔ fie.\n7 Yefi Tiro no, yɛtoaa yɛn akwantu no so faa nsu ani koduu Ptolemai. Yeduu hɔ no, yekokyiaa asuafo a wɔwɔ hɔ no dii wɔn nkyɛn da koro.\n8 Ade kyee no, yefii hɔ kɔɔ Kaesarea. Yeduu hɔ no, yɛkɔɔ ɔsɛmpakafo Filipo a na ɔka mmarima baason a woyii wɔn wɔ Yerusalem no ho no fi kɔtenaa ne nkyɛn. 9 Na Filipo wɔ mma mmabun baanan bi a na wɔhyɛ nkɔm.\n10 Yɛtenaa hɔ kyɛe kakra no, odiyifo bi a wɔfrɛ no Agabo fi Yudea baa hɔ. 11 Ɔbaa faako a yɛwɔ no, ɔfaa Paulo abɔso de kyekyeree ne nan ne ne nsa kae se, “Asɛm a Honhom Kronkron ka ni, ‘Sɛnea Yudafo a wɔwɔ Yerusalem no bɛkyekyere onipa a abɔso yi yɛ ne de no na wɔde no ahyɛ Amanamanmufo no nsa ni!” 12 Yɛtee saa asɛm yi no, yɛne wɔn a na yɛne wɔn wɔ hɔ no nyinaa srɛɛ Paulo se ɔnnkɔ Yerusalem.\n13 Nanso ɔka kyerɛɛ wɔn se, “Osu a moresu de hyɛ me awerɛhow yi ase ne dɛn? Me de masiesie me ho sɛ ɛnyɛ kyekye a wɔbɛkyekyere me wɔ Yerusalem no na misuro, na sɛ etwa sɛ miwu mema Awurade Yesu a, mewu.” 14 Yɛkae, kae a wampene no, yegyae kae se, “Nea Awurade pɛ na ɛnyɛ.” 15 Nna bi akyi no, yɛboaboaa yɛn ho fii hɔ kɔɔ Yerusalem. 16 Kaesarea asuafo no bi ne yɛn kɔe. Yeduu hɔ no, yɛkɔsoɛɛ Mnason a ofi Kipro a ogyee Yesu Kristo dii akyɛ no fi.\nPaulo kɔsra Yakobo\n17 Yeduu Yerusalem no, asuafo a wɔwɔ hɔ no nyinaa gyee yɛn fɛw so.\n18 Ade kyee no, Paulo ne yɛn kokyiaa Yakobo ne Yerusalem asafo no mu mpanyimfo. 19 Nkyia no akyi no, Paulo kaa biribiara a Onyankopɔn nam ne som no so ayɛ wɔ Amanamanmufo no mu no kyerɛɛ wɔn.\n20 Wotiee Paulo amanneɛbɔ no wiei no, wɔhyɛɛ Onyankopɔn anuonyam. Afei wɔka kyerɛɛ no se, “Onua, w’ankasa wudi adanse sɛ Yudafo mpempem na na wɔabɛyɛ asuafo a wɔn nyinaa nso di yɛn mmara no so. 21 Saa nnipa yi ate sɛ wutia Mose mmara no ne Yudafo amanne; ɛne sɛ, wokyerɛkyerɛ Yudafo a wɔte Amanamanmufo no mu sɛ wonntwa wɔn mma twetia na wonnni yɛn amanne nso so. 22 Nea ɛbɛyɛ biara wɔbɛte sɛ woaba ha. Enti afei yɛbɛyɛ no dɛn?\n23 “Yɛ nea yɛrebɛka akyerɛ wo yi. Mmarima baanan bi wɔ yɛn nkyɛn ha a, wɔresiesie wɔn ho ama amanne ho bɔhyɛ. 24 Wo ne wɔn nkɔ na monkodwira mo ho na tua ho ka ma wɔn sɛnea ɛbɛyɛ a, wobetumi atwitwa wɔn ti nwi. Eyi bɛma obiara ahu sɛ nsɛm a wɔte faa wo ho no mu biara nyɛ nokware, efisɛ, w’ankasa mpo, wudi Mose mmara no so. 25 Amanamanmufo a wɔabɛyɛ asuafo no de, yɛakyerɛw akɔma wɔn akyerɛ gyinae a yɛasi sɛ, wonnni aduan biara a wɔde abɔ afɔre ama abosom; wonnni mogya; wonnni aboa biara a wɔantwa ne mene ansa na owui; na afei nso wɔntwe wɔn ho mfi aguamammɔ ho.”\n26 Ade kyee no, Paulo ne mmarima no kodwiraa wɔn ho. Ɔne wɔn kɔɔ asɔredan mu kɔkyerɛɛ da a wɔbewie wɔn ahodwira no ne da a wɔbɛbɔ afɔre ama wɔn mmaako mmaako.\n27 Nnanson no reyɛ atwam no, Yudafo bi a wofi Asia huu Paulo wɔ asɔredan mu hɔ, hwanyan nnipa a wɔwɔ hɔ no nyinaa ma wɔkyeree Paulo. 28 Wɔteɛteɛɛm se, “Israel mmarima, monsɔre mmɛboa yɛn! Oyi ne ɔbarima a baabiara a ɔbɛkɔ no ɔnam ne nkyerɛkyerɛ so tia Israelfo, Mose mmara ne asɔredan yi. Mpo ɔde Amanamanmufo bi aba ha de agu Kronkrommea ha ho fi.” 29 Nea ɛma wɔkaa saa asɛm yi ne sɛ, na wɔahu Paulo ne Efesoni Trofimo wɔ kurom hɔ enti na wosusuw sɛ Paulo de no akɔ asɔredan mu hɔ.\n30 Wɔtee saa asɛm yi no, kurow mu no nyinaa bɔɔ twi, kɔkyeree Paulo, twee no fii asɔredan no mu hɔ. Ɛhɔ ara, wɔtotoo asɔredan no apon no nyinaa mu. 31 Bere a dɔm no pɛe sɛ wokum Paulo no obi kɔka kyerɛɛ Roma asraafo apem so safohene no se, basabasa asi Yerusalem. 32 Amonom hɔ ara, ɔsafohene no ne asraafo mpanyin bi ne asraafo bi de ahoɔhare kɔɔ nea dɔm no ahyia hɔ. Bere a nnipa no huu no ne asraafo no no, wogyaee Paulo hwe. 33 Ɔsafohene no kosoo Paulo mu, kyerɛe sɛ wɔmfa nkɔnsɔnkɔnsɔn abien ngu no. Afei obisae se, “Hena ne saa ɔbarima yi? Bɔne bɛn na wayɛ?” 34 Nnipa no ano antumi ankɔ bɛnkoro; ebinom ka sɛɛ a, na afoforo nso aka sɛɛ. Saa basabasa yi amma ɔsafohene no antumi anhu asɛm pɔtee a asi. Ɛno nti, ɔhyɛɛ n’asraafo no sɛ wɔmfa Paulo nkɔ aban mu. 35 Wɔde Paulo duu atrapoe no ano no, dɔm no bɔ toaa no enti asraafo no tam no kɔe. 36 Dɔm no tu dii wɔn akyi teɛteɛɛm se, “Munkum no!”\nPaulo yi ne ho ano\n37 Wɔde Paulo rekɔ aban mu no, obisaa ɔsafohene no se, “Mesrɛ wo, metumi maka asɛm bi makyerɛ wo anaa?” Ɔsafohene no nso bisaa no se, “Enti wote Hela kasa? 38 Ɛnyɛ wo ne Misraimni a da bi ofii basabasayɛ ase dii mmarima awudifo mpemnan anim kɔɔ sare so no?”\n39 Paulo buaa no se, “Meyɛ Yudani a wɔwoo me wɔ Tarso; Kilikia kurow a agye din no mu nipa ne me. Mesrɛ wo, ma me ho kwan na me ne nnipa no nkasa.”\n40 Ɔsafohene no maa Paulo kwan ma ogyinaa atrapoe no so nyamaa nnipa no. Wɔyɛɛ komm no, Paulo kasa kyerɛɛ wɔn wɔ Hebri kasa mu se:\nNA-TWI : Asomafo 21


Yesaia 31 | Intanɛt so Bible | Wiase Foforɔ Nkyerɛaseɛ\n31 Wɔn a wɔkɔ Egypt kogye mmoa+ no nnue. Wɔn na wɔde wɔn ho to apɔnkɔ kɛkɛ so+ na wɔde wɔn werɛ hyɛ nteaseɛnam mu,+ efisɛ ɛdɔɔso; na wɔn ani da apɔnkɔ a wɔn ho yɛ hare so, efisɛ wɔn ho yɛ den. Na Israel Kronkronni no de, wonhuu no, na Yehowa de, wɔnhwehwɛɛ n’akyi kwan.+ 2 Ɔno nso nim nyansa,+ na ɔde amanehunu bɛba,+ efisɛ ɔntwee n’asɛm nsanee.+ Ɔbɛsɔre atia nnebɔneyɛfo fie+ ne mmoa a amumɔyɛfo hwehwɛ no.+ 3 Hwɛ, Egyptfo no yɛ nnipa,+ wɔnyɛ Onyankopɔn; na wɔn apɔnkɔ no nso yɛ honam,+ ɛnyɛ honhom. Yehowa bɛteɛ ne nsa na ɔboafo awatiriw, na nea wanya mmoa no ahwe ase.+ Wɔn nyinaa awiei bɛba prɛko. 4 Nea Yehowa aka akyerɛ me ni: “Sɛnea gyata pa so na gyatanini+ bobom bere a wakyere aboa, a nguanhwɛfo pii nteɛteɛm mmɔ no hu, na wɔn dede mmrɛ no ase no, saa ara na asafo Yehowa bɛba abɛko ama Bepɔw Sion ne ne koko no.+ 5 Asafo Yehowa bɛko ama Yerusalem te sɛ anomaa a watu nam wim.+ Ɔbɛko ama no, obegye no;+ ɔbɛkora no so, ɔbɛma wanya ne ti adidi mu.” 6 “Israel mma, monsan mmra+ nea mosɔre tiaa no+ no nkyɛn. 7 Saa da no, obiara bɛtow ne dwetɛ anyamehunu ne ne sika anyamehuhuw+ a mode mo nsa ayɛ a awie mo bɔne no agu.+ 8 Na Asiriani no bɛtɔ nkrante ano, nanso ɛnyɛ onipa de; na nkrante a ɛnyɛ ɔdesani de bɛsɛe no.+ Na nkrante no nti, obeguan, na wɔde ne mmerante bɛyɛ nkoadwuma. 9 Na ne botan no de ehu betwam akɔ, na ahyɛnsode+ no nti ne mpanyimfo koma betu.” Yehowa a ne hann wɔ Sion na ne fononoo+ wɔ Yerusalem no anom asɛm ni.


Kae Wɔn a Wɔreyɛ Bere Nyinaa Som Adwuma No | Adesua\n“Daa yɛkae adwuma a mode gyidi yɛ, ne adwumaden a mufi ɔdɔ mu yɛ.”—1 TES. 1:3.\nAkwan bɛn so na anuanom mmarima ne mmea a wɔwɔ asomafo no bere so no som Yehowa, na dɛn na ebinom yɛ de boaa wɔn?\nDɛn na w’ani gye ho wɔ bere nyinaa som adwuma no ho?\nƆkwan bɛn so na wubetumi aboa obi a ɔreyɛ bere nyinaa som adwuma no?\n1. Nhwɛso bɛn na ɛkyerɛ sɛ ebinom wɔ nkae?\nƆSOMAFO Paulo kaee ne nuanom a woyii wɔn yam yɛɛ asɛmpaka adwuma no. Ɔkyerɛw sɛ: “Daa yɛkae adwuma a mode gyidi yɛ, ne adwumaden a mufi ɔdɔ mu yɛ ne boasetɔ a yɛn Awurade Yesu Kristo mu anidaso nti, moda no adi no wɔ yɛn Nyankopɔn ne Agya no anim.” (1 Tes. 1:3) Yehowa nso kae biribiara a n’asomfo yɛ wɔ ne som mu. Dodow a obiara tumi yɛ biara ɔkae.—Heb. 6:10.\n2. Dɛn na yɛrebesusuw ho?\n2 Efi tete besi nnɛ nyinaa Kristofo de nneɛma abɔ afɔre sɛnea wobetumi ayɛ pii wɔ Yehowa som mu. Yebehu nea ebinom yɛe wɔ asomafo no bere so. Afei yɛbɛhwɛ sɛnea anuanom bi atu wɔn ho ama reyɛ bere nyinaa som adwuma no nnɛ, na yɛahwɛ ɔkwan a yebetumi afa so aboa wɔn.\nTETE KRISTOFO NO\n3, 4. (a) Asomafo no bere so no, dɛn na ebinom yɛe wɔ Yehowa som mu? (b) Tete no, ɔkwan bɛn so na na Ahenni no ho asɛmpakafo hwɛ wɔn ho?\n3 Bere a Yesu bɔɔ asu no ara na ofii ase kaa Ahenni no ho asɛmpa, na ɔkyerɛkyerɛɛ ebinom ma wɔyɛɛ bi. (Luka 3:21-23; 4:14, 15, 43) Yesu wu akyi no, n’asomafo dii anim ma wɔkaa asɛm no wɔ mmeae pii. (Aso. 5:42; 6:7) Tete bere mu no, Kristofo bi tu kɔɔ baabi kɔyɛɛ asɛmpatrɛw adwuma no. Yɛhwɛ Filipo sɛɛ a, ɔkɔyɛɛ adwuma no wɔ Palestina mmeae horow. (Aso. 8:5, 40; 21:8) Ɔsɛmpatrɛwfo foforo ne Paulo. Ɔno nso fii fie kɔyɛɛ adwuma no wɔ nsase pii so. (Aso. 13:2-4; 14:26; 2 Kor. 1:19) Ebinom nso te sɛ Marko, Luka, ne Silwano (Silas) kyerɛw Bible nhoma no bi anaa wɔboaa akyerɛwfo no. (1 Pet. 5:12) Anuanom mmea bebree boaa mmarima yi wɔ akwan pii so. (Aso. 18:26; Rom. 16:1, 2) Yehu anuanom mmarima ne mmea yi nyinaa ho asɛm wɔ Kristofo Hela Kyerɛwnsɛm no mu. Eyi kyerɛ sɛ Yehowa kae n’asomfo adwumaden na ɔboa wɔn.\n4 Tete no, ɔkwan bɛn so na na Ahenni no ho asɛmpakafo hwɛ wɔn ho? Wɔn mfɛfo Kristofo boaa wɔn wɔ akwan horow pii so. Nanso wɔamfa wɔn yafunu anaa wɔn haw anto wɔn nuanom so. Ɛtɔ da a, na wɔn ankasa yɛ biribi kakra de hwɛ wɔn ho. (1 Kor. 9:11-15) Nanso obi yɛ wɔn mmoa a, wɔmpo. Ná ebinom to nsa frɛ wɔn bedidi anaa wɔtena wɔn fie. Anuanom mmaako mmaako bi anaa asafo no yɛɛ nea wobetumi biara de boaa wɔn a wɔatu wɔn ho ama yi.—Monkenkan Asomafo Nnwuma 16:14, 15; Filipifo 4:15-18.\nBERE NYINAA ASOMFO A WƆWƆ HƆ NNƐ\n5. Dɛn na awarefo bi kae wɔ bere nyinaa som adwuma no ho?\n5 Ɛnnɛ nso nnipa bebree atu wɔn ho ama reyɛ bere nyinaa som adwuma no wɔ akwan pii so. (Hwɛ adaka a wɔato din “ Bere Nyinaa Som Adwuma no Afã Horow.”) Wobu adwuma a wɔreyɛ no sɛn? Sɛ wubisa wɔn mu bi asɛm a ɛte saa a, nea wɔbɛka no bɛhyɛ wo nkuran paa. Onua baako asom sɛ daa kwampaefo, ɔkwampaefo titiriw, ne ɔsɛmpatrɛwfo. Afei ɔkɔsom wɔ Betel wɔ ɔman foforo so. Tie n’anom asɛm: “Sɛ mereka gyinae a nyansa wom paa a masi wɔ m’asetenam a, bere nyinaa som adwuma no ka ho. Bere a midii mfe 18 no, na minhu sɛ menkɔ sukuupɔn anaa mempɛ adwuma kɛse bi nyɛ anaa menyɛ akwampae adwuma no. Me ara me suahu ama mahu sɛ woyɛ bere nyinaa som adwuma no a, Yehowa werɛ remfi w’adwumaden. Mede nimdeɛ a Yehowa de ama me no adi dwuma akwan pii so sen nea anka metumi ayɛ wɔ wiase adwuma biara mu.” Ne yere de kaa ho sɛ: “Adwuma biara a ahyehyɛde no de ma me no boa ma me ho kokwaw. Daa yenya adanse a ɛkyerɛ sɛ Yehowa bɔ yɛn ho ban na ɔkyerɛ yɛn kwan. Minnye nni sɛ, sɛ yedwudwoo yɛn ho hwehwɛɛ nea yɛn ankasa pɛ a, anka yebenya nhyira a ɛte saa. Daa meda Yehowa ase sɛ yɛanya hokwan reyɛ bere nyinaa som adwuma no.” Wopɛ sɛ wunya suahu a ɛte saa?\n6. Yehowa bu yɛn som sɛn?\n6 Ɛnyɛ obiara na ne tebea bɛma no kwan ma wɔayɛ bere nyinaa som adwuma no seesei, nanso wɔyere wɔn ho yɛ nea wobetumi biara wɔ Yehowa som mu. Yenim sɛ Yehowa ani sɔ wɔn adwuma. Wo deɛ ma yɛnhwɛ asɛm a Paulo kae wɔ Filemon 1-3. (Monkenkan.) Paulo de nkyia kɔmaa anuanom a wɔwɔ Kolose asafo no mu nyinaa, na ɔhyɛɛ da bobɔɔ wɔn mu bi din. Na Paulo ani sɔ wɔn adwumaden; Yehowa nso saa ara. Ɛnde, dɛn na wubetumi ayɛ de aboa anuanom a wɔreyɛ bere nyinaa som adwuma no?\nAKWAN A YƐBƐFA SO ABOA AKWAMPAEFO\n7, 8. Adwuma bɛn na akwampaefo yɛ, na dɛn na asafo no mufo betumi ayɛ de aboa wɔn?\n7 Sɛnea na asɛmpakafo a wɔwɔ asomafo no bere so yɛ no, ɛnnɛ nso akwampaefo tumi hyɛ asafo no den paa. Wɔn mu pii de nnɔnhwerew 70 ka asɛm no bosome biara. Wobɛyɛ dɛn aboa wɔn?\n8 Onuawa kwampaefo bi a ne din de Shari kae sɛ: “Esiane sɛ akwampaefo nam asɛnka mu daa nti, yɛbɛka a, wɔn ho yɛ den. Nanso wohia nkuranhyɛ.” (Rom. 1: 11, 12) Onuawa foforo a ɔde mfe pii yɛɛ akwampae adwuma no kae sɛ akwampaefo a wɔwɔ n’asafo mu “yɛ adwumaden daa. Sɛ obi de ne kar fa wɔn kɔ asɛnka anaa ɔto nsa frɛ wɔn ma wobedidi anaa ɔma wɔn kar sika anaa biribi kakra a wɔde betwitwa wɔn ho a, wɔn ani sɔ paa. Ɛma wohu sɛ anuanom dwen wɔn ho.”\n9, 10. Dɛn na ebinom ayɛ aboa akwampaefo a wɔwɔ wɔn asafo mu?\n9 Ade foforo a yɛbɛyɛ de aboa akwampaefo ne sɛ yɛne wɔn bɛkɔ asɛnka. Anuanom mmea akwampaefo mmienu bi kae sɛ wohia anuanom pii ne wɔn ayɛ asɛnka adwuma no fi Dwoda kosi Fida ne anwummere anwummere. Onuawa bi yɛ adwuma wɔ Brooklyn Betel, na ɔkaa mmoa a ne nsa kae bere a ɔyɛ ɔkwampaefo no. Ɔkae sɛ: “Onuawa bi a ɔwɔ kar kae sɛ, ‘Bere biara a wopɛ sɛ wokɔ asɛnka a wunnya obiara ne no nkɔ no, frɛ me na yɛnkɔ.’ Nokwasɛm ni, ɔboaa me ma mitumi yɛɛ akwampae adwuma no.” Shari kae sɛ: “Sɛ akwampaefo asigyafo pɔn asɛnka kodu fie a, na aka wɔn nkutoo. Enti ɛwɔ hɔ a, wubetumi ato nsa afrɛ anuanom a wɔte saa ma wɔabɛka mo abusua som ho. Mubetumi ne wɔn abom ayɛ nneɛma foforo. Eyi bɛhyɛ wɔn den paa.”\n10 Onuawa baako de bɛyɛ mfe 50 ayɛ bere nyinaa som adwuma no. Ɔkae sɛ na asafo no mufo boa ɔne anuanom mmea akwampaefo a wɔnwaree no. Tie n’anom asɛm: “Ɛkame ayɛ sɛ bosome mmienu biara mpanyimfo no srasra akwampaefo no. Wobisa yɛn hwɛ sɛnea yɛn apɔw mu te, sɛnea yɛn honam fam adwuma rekɔ so, ne nneɛma a ɛhaw yɛn. Wuhu sɛ nea wɔreyɛ no fi wɔn komam paa. Na wɔba baabi a yɛte bɛhwɛ sɛ yebehia mmoa bi anaa.” Nea anuanom mpanyimfo ne afoforo yɛe yi kae yɛn Onesiforo. Na ɔwɔ abusua a ɔhwɛ wɔn, nanso onyaa bere som Paulo.—2 Tim. 1:18.\n11. Akwampaefo titiriw adwuma ne sɛn?\n11 Akwampaefo titiriw nso yɛ bere nyinaa asomfo. Wɔn mu pii de bɛyɛ nnɔnhwerew 130 yɛ asɛnka adwuma no bosome biara. Sɛ asɛnka adwuma no da nkyɛn a, wɔyɛ nneɛma pii wɔ asafo no mu. Wonni bere a wɔde bɛyɛ honam fam adwuma, enti bosome biara wonya sika kakra fi Betel. Eyi boa wɔn ma wotuatua wɔn ho aka sɛnea wobetumi de wɔn adwene asi asɛnka dwuma no so.\n12. Ɔkwan bɛn so na mpanyimfo ne asafo no mufo a aka betumi aboa akwampaefo titiriw?\n12 Dɛn na yebetumi ayɛ de aboa akwampaefo titiriw? Ɔpanyin bi yɛ adwuma wɔ Betel, na ɔne akwampaefo titiriw pii di nkitaho. Ɔkae sɛ: “Ehia sɛ mpanyimfo ne wɔn bɔ nkɔmmɔ na wohu tebea a wɔrefa mu na wɔhwɛ nea wɔbɛyɛ aboa wɔn. Adansefo bi susuw sɛ akwampaefo titiriw nya biribi kakra fi Betel nti wonni haw biara. Nanso asafo no mufo betumi afa akwan pii so aboa wɔn.” Akwampaefo titiriw ne daa akwampaefo nyinaa hia anuanom a wɔne wɔn bɛkɔ asɛnka. Wonya bi saa a, wɔn ani gye paa. Ɛnde, wubetumi ne wɔn ayɛ asɛnka adwuma no?\nNEA YƐBƐYƐ DE ABOA AMANSIN SO AHWƐFO\n13, 14. (a) Dɛn na ɛsɛ sɛ yɛkae wɔ amansin so ahwɛfo ne wɔn yerenom ho? (b) Dɛn na wubetumi ayɛ de aboa amansin so ahwɛfo?\n13 Amansin so ahwɛfo ne wɔn yerenom yɛ Kristofo a wɔn gyidi sõ. Nokwasɛm ni, yenya nkuranhyɛsɛm pii fi wɔn hɔ. Nanso ɛnsɛ sɛ yɛn werɛ fi sɛ wɔn nso hia nkuranhyɛ. Saa ara nso na wohia anuanom mmarima ne mmea a wɔne wɔn bɛkɔ asɛnka. Afei sɛ anuanom regye wɔn ani kakra na wɔto nsa frɛ wɔn a, wɔn ani sɔ paa. Sɛ ɔmansin sohwɛfo anaa ne yere nte apɔw anaa ɔda ayaresabea a, yebetumi akɔsra no na yɛayɛ no mmoa sɛnea ɛfata biara. Luka a Bible ka ne ho asɛm sɛ “yɛn dɔfo oduruyɛfo” no boaa Paulo ne afoforo a wɔkɔsrasraa asafo ahorow no.—Kol. 4:14; Aso. 20:5–21:18.\n14 Amansin so ahwɛfo ne wɔn yerenom ani gye ho sɛ wobenya nnamfo a wɔbɛdɔ wɔn na wɔahyɛ wɔn nkuran. Ɔmansin sohwɛfo bi kyerɛw sɛ: “Sɛ biribi haw me a, me nnamfonom hu no ntɛm na wɔhyɛ me nkuran. Wotumi bisa nsɛm de hu nea ɛhaw me. Sɛ merekasa a wɔyɛ aso tie, na eyi boa me paa.” Amansin so ahwɛfo ne wɔn yerenom ani gye ho sɛ anuanom bɛbɛn wɔn na wɔakyerɛ nea wɔreyɛ ho anisɔ.\nBOA BETEL ABUSUA NO MUFO\n15, 16. Adɛn nti na adwuma a Betelfo ne wɔn a wɔwɔ Nhyiam Asa so yɛ no ho hia paa, na yɛbɛyɛ dɛn aboa wɔn?\n15 Adwuma a anuanom a wɔsom wɔ Betel ne wɔn a wɔwɔ Nhyiam Asa so yɛ no boa ma asɛnka adwuma no nya nkɔso. Sɛ Betelfo wɔ w’asafo mu anaa ebi wɔ ɔmansin no mu a, dɛn na wubetumi ayɛ de akyerɛ sɛ wudwen wɔn ho?\n16 Sɛ wɔba Betel foforo a, ɛyɛ a na wɔafe fie. Enti sɛ anuanom a wɔabɛto wɔn Betel ne wɔn asafo mufo ka bɛn wɔn a, wɔn ani gye paa. (Mar. 10:29, 30) Wɔahyehyɛ Betel adwuma no sɛnea ɛbɛyɛ a anuanom betumi akɔ asafo nhyiam ne asɛnka nnawɔtwe biara. Nanso ɛtɔ da a, Betelfo yɛ nnwuma foforo ka nea wɔyɛ daa ho. Ɛbɛyɛ papa sɛ anuanom bɛte eyi ase na wɔyɛ nea wobetumi biara de kyerɛ sɛ wɔn ani sɔ adwuma a Betelfo reyɛ no.—Monkenkan 1 Tesalonikafo 2:9.\nWƆN A WƆYƐ BERE NYINAA SOM ADWUMA NO WƆ AMAN FOFORO SO\n17, 18. Nnwuma bɛn saa na bere nyinaa asomfo a wɔatu afi wɔn man mu no yɛ?\n17 Anuanom bi atu wɔn ho ama reyɛ bere nyinaa som adwuma no wɔ aman foforo so. Wodu hɔ a, na biribiara ayɛ foforo. Ɛsɛ sɛ wosua ɛhɔ asetena ne kasa ne amammerɛ. Yɛreka yi, ebia ɛsɛ sɛ wosua ɛhɔ aduan di. Nnwuma bɛn saa na anuanom a wɔatu afi wɔn man mu no yɛ?\n18 Ebinom yɛ asɛmpatrɛwfo, na wɔn adwuma titiriw ne asɛnka. Wɔn ho akokwaw asɛnka adwuma no mu, na wotumi kyerɛkyerɛ yiye, na wɔde wɔn suahu boa wɔn asafo mufo. Baa dwumadibea no boa ma asɛmpatrɛwfo nya baabi korokorowa bi a wɔbɛtena ne sika kakra a wɔde betwitwa wɔn ho. Anuanom a wɔafi wɔn man mu aba no bi yɛ adwuma wɔ Betel, na ebinom nso sisi Betel adan horow ne mmeae a wɔkyerɛ kasa ase. Afoforo nso sisi Ahenni Asa ne Nhyiam Asa. Betel boa ma wonya aduan a wobedi ne baabi a wɔbɛtena. Ɛtɔ da a, ebinom yi wɔn yam de mmoa a ɛte saa ma anuanom a wɔreyɛ bere nyinaa som adwuma yi. Anuanom a wɔreyɛ adansi adwuma yi nso kɔ asafo nhyiam ne asɛnka sɛnea Betelfo yɛ no. Wɔde wɔn nimdeɛ ne wɔn suahu boa asafo a wɔwom no.\n19. Wobɛyɛ dɛn aboa bere nyinaa asomfo a wɔatu aba wo man mu no?\n19 Ɛnde, wobɛyɛ dɛn aboa bere nyinaa asomfo a wɔatu aba wo man mu no? Kae sɛ, sɛ wɔba foforo a, ɛnyɛ aduan biara na wobetumi adi. Enti sɛ woreto nsa afrɛ wɔn abedidi a, wubetumi abisa wɔn ahwɛ nea wɔn ani nnye ho. Sɛ nso wopɛ sɛ wɔsɔ biribi foforo hwɛ a, wubetumi abisa ahwɛ sɛ wɔn ani begye ho anaa. Sɛ wɔresua wo kasa anaa wo man mu amammerɛ a, nya wɔn ho abotare na boa wɔn. Kae sɛ ɛnyɛ biribiara na wobehu no ntɛm, nanso wɔn ani gye ho sɛ wobesua.\n20. Dɛn na yebetumi ayɛ de aboa bere nyinaa asomfo ne wɔn awofo?\n20 Anuanom a wɔreyɛ bere nyinaa som adwuma no pii nte mmɛn wɔn awofo. Nanso ade rekye a ade resa nyinaa na awofo yi renyinyin. Enti edu baabi a, ɛho behia sɛ wosusuw ho hwɛ kwan a wɔbɛfa so ahwɛ wɔn awofo. Sɛ awofo yi yɛ Adansefo a, wɔn koma so ade ne sɛ wɔn mma no bɛkɔ so ayɛ bere nyinaa som adwuma no a biribiara rentwitware wɔn ananmu. (3 Yoh. 4) Ampa, ɛsɛ sɛ anuanom a wɔreyɛ bere nyinaa som adwuma no hwɛ wɔn awofo na wɔtaa srasra wɔn sɛnea wobetumi biara. Nanso anuanom a wɔbɛn awofo no betumi aboa mma no ma wɔahwɛ wɔn awofo. Sɛ awofo no hia biribi a, anuanom betumi atwa wɔn ani akɔhwɛ wɔn. Momma yɛnkae sɛ bere nyinaa asomfo atu wɔn ho nyinaa reboa ma asɛnka adwuma no akɔ so. Eyi ne adwuma a ehia sen adwuma biara wɔ asase so nnɛ. (Mat. 28:19, 20) Ɛnde, wubetumi akae wɔn a wɔreyɛ bere som adwuma no? Ɔkwan baako a wobɛfa so ayɛ saa ne sɛ wobɛboa wɔn awofo.\n21. Sɛ anuanom boa bere nyinaa asomfo na wɔhyɛ wɔn nkuran a, ɛka wɔn sɛn?\n21 Nnipa pii kum wɔn ho yɛ adwuma, efisɛ wɔpɛ sɛ wonya wɔn ho. Nanso yɛn nuanom a wɔreyɛ bere nyinaa som adwuma no yɛ adwumaden, efisɛ wɔpɛ sɛ wɔma Yehowa nea ɛfata na wɔboa wɔn yɔnko nnipa. Enti ɔkwan biara a obi bɛfa so aboa wɔn no, wɔn ani sɔ paa. Onuawa bi a ɔreyɛ bere nyinaa som adwuma no wɔ ɔman foforo so kae sɛ: “Sɛ obi kyerɛw asɛntiaa bi mpo de kyerɛ sɛ n’ani sɔ nea woreyɛ a, ɛka wo koma paa, na wuhu sɛ odwen wo ho.”\n22. Bere nyinaa som adwuma no ka wo sɛn?\n22 Anuanom a wɔreyɛ bere nyinaa som adwuma no atu wɔn ho reyɛ biribi a nhyira ne anigye wom paa. Adwuma biara nni hɔ a ɛsen eyi. Adwuma a wɔreyɛ no tete wɔn ma wonya su ne nimdeɛ a ehia nnɛ ne daakye wɔ wiase foforo no mu. Ɛrenkyɛ, Yehowa asomfo nyinaa de wɔn bere nyinaa bɛyɛ adwuma a ɛma akomatɔyam paa. Bere a eyi wɔ yɛn tirim no, momma yɛnkɔ so nkae wɔn a wɔreyɛ bere nyinaa som adwuma no ne ‘adwumaden a wofi gyidi ne ɔdɔ mu reyɛ’ no.—1 Tes. 1:3.\nBere Nyinaa Som Adwuma no Afã Horow\nDaa akwampaefo de nnɔnhwerew 70 yɛ asɛnka adwuma no bosome biara. Ebinom tu kɔ asafo bi mu kɔboa.\nAkwampaefo titiriw de nnɔnhwerew 130 yɛ asɛnka adwuma no bosome biara. Wɔde wɔn mu dodow no ara kɔ asafo a wohia mmoa mu.\nAmansin so ahwɛfo srasra asafo ahorow kɔhyɛ wɔn nkuran ma wotumi yɛ pii wɔ ɔsom adwuma no mu.\nBetel abusua no mufo som wɔ Betel anaa baabi a wɔkyerɛ kasa ase. Wɔboa ma asafo ahorow no nya nhoma ne akwankyerɛ a wɔde bɛyɛ adwuma wɔ asasesin a Betel hwɛ so mu.\nAsɛmpatrɛwfo taa som wɔ aman foforo so. Asɛmpatrɛwfo pii de nnɔnhwerew 130 yɛ asɛnka adwuma no.\nEbinom boa sisi adan wɔ aman foforo so. Wosisi Betel adan, mmeae a wɔkyerɛ kasa ase, Nhyiam Asa, ne Ahenni Asa ahorow.\nWɔn a wɔboa sisi Ahenni Asa no nso yɛ bere nyinaa asomfo a wɔatete wɔn ma wotumi sisi Ahenni Asa ne adan horow wɔ wɔn man mu.


Yohane 7 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 7:1-52\nYesu kɔɔ Apata Afahyɛ no ase (1-13)\nYesu kyerɛkyerɛe wɔ afahyɛ no ase (14-24)\nƐsono adwene a obiara kura wɔ Kristo no ho (25-52)\n7 Eyi akyi no, Yesu kɔɔ so kyin faa Galilea, na na ɔmpɛ sɛ okyin Yudea, efisɛ na Yudafo no repɛ no akum no.+ 2 Nanso na Yudafo Apata* Afahyɛ+ no abɛn. 3 Enti ne nua mmarima+ ka kyerɛɛ no sɛ: “Fi ha na kɔ Yudea sɛnea ɛbɛyɛ a w’asuafo no nso behu nnwuma a woreyɛ no bi. 4 Obiara nni hɔ a sɛ ɔpɛ sɛ ɔyɛ ade ma nkurɔfo hu no a, ɔbɛyɛ no kokoam. Sɛ wutumi yɛ eyinom a, ɛnde fa wo ho kyerɛ wiase no.” 5 Asɛm no ara ne sɛ, na ne nua mmarima no nnye no nni.+ 6 Enti Yesu ka kyerɛɛ wɔn sɛ: “Me bere nnya nsoe,+ na mo de, bere biara ye ma mo. 7 Wiase no nni biribiara a ebegyina so atan mo, na me de, ɛtan me, efisɛ midi adanse sɛ ne nnwuma yɛ bɔne.+ 8 Mo de, monkɔ afahyɛ no ase, na me de, minnya nkɔɔ afahyɛ yi ase, efisɛ me bere nnya nsoe.”+ 9 Na bere a ɔkaa eyinom kyerɛɛ wɔn wiei no, ɔtenaa Galilea. 10 Nanso bere a ne nuanom kɔɔ afahyɛ no ase no, ɔno nso kɔe, nso wanyi ne ho adi. Mmom ɔde ne ho siei. 11 Enti Yudafo no fii ase hwehwɛɛ no wɔ afahyɛ no ase, na wobisae sɛ: “Saa ɔbarima no wɔ he?” 12 Na huhuhuhu kɔɔ so wɔ nnipadɔm no mu wɔ Yesu ho. Ebinom kae sɛ: “Ɔyɛ onipa pa.” Ɛnna ebi nso se: “Ɛnyɛ nokware, mmom ɔdaadaa nnipadɔm no.”+ 13 Nanso Yudafo no ho hu nti, obiara anyi n’anim anka ne ho asɛm.+ 14 Bere a afahyɛ no duu mfinimfini no, Yesu kɔɔ asɔrefi hɔ, na ofii ase kyerɛkyerɛe. 15 Eyi yɛɛ Yudafo no nwonwa, na wɔkae sɛ: “Ɛyɛɛ dɛn na onipa yi nim Kyerɛwnsɛm* no saa+ bere a ɔnkɔɔ sukuu* biara?”+ 16 Yesu nso buaa wɔn sɛ: “Nea mekyerɛkyerɛ no nyɛ me dea, na mmom ɛyɛ nea ɔsomaa me no dea.+ 17 Sɛ obi pɛ sɛ ɔyɛ Onyankopɔn apɛde a, obehu sɛ nkyerɛkyerɛ no fi Onyankopɔn hɔ+ anaasɛ me ara na mebɔ me tirim kasa. 18 Obiara a ɔno ara bɔ ne tirim kasa no hwehwɛ ɔno ara n’anuonyam; na obiara a ɔhwehwɛ nea ɔsomaa no no anuonyam no,+ ɔno na ɔyɛ ɔnokwafo, na nea ɛnteɛ biara nni ne mu. 19 Ɛnyɛ Mose na ɔmaa mo Mmara+ no anaa? Nanso mo mu baako mpo nni Mmara no so. Adɛn nti na morepɛ me akum me?”+ 20 Nnipadɔm no buae sɛ: “Wowɔ honhommɔne. Hena na ɔrepɛ wo akum wo?” 21 Yesu buaa wɔn sɛ: “Ade baako pɛ a meyɛe na ayɛ mo nyinaa nwonwa yi? 22 Eyi nti na Mose ama mo twetiatwa,*+ ɛnyɛ sɛ efi Mose bere so, na mmom efi agyanom bere so;+ na mutwa nnipa twetia homeda. 23 Sɛ wotumi twa obi twetia homeda sɛnea ɛbɛyɛ a ɔrento Mose Mmara no a, ɛnde adɛn nti na mo bo afuw me denneennen sɛ mama obi ho atɔ no homeda?+ 24 Nea mo ani hu na mugyina so bu atɛn; munnyae saa, na mummu atɛn wɔ trenee mu.”+ 25 Ɛnna Yerusalemfo no bi fii ase bisae sɛ: “Ɛnyɛ ɔbarima yi na wɔrepɛ no akum no no?+ 26 Nanso hwɛ! ogyina nnipa mu rekasa, nso wɔnka hwee nkyerɛ no. Adɛn, atumfo no abehu sɛ ɔno ara ne Kristo no anaa? 27 Yenim baabi a ɔbarima yi fi;+ nanso Kristo no de, sɛ ɔba a, ɛnsɛ sɛ obiara hu baabi a ofi.” 28 Na bere a Yesu rekyerɛkyerɛ wɔ asɔrefi hɔ no, ɔteɛɛm sɛ: “Munim me, na munim baabi a mifi nso. Ɛnyɛ me ara me pɛ na mede bae.+ Mmom Nea ɔsomaa me no yɛ obi a ɔwɔ hɔ paa, nanso munnim no.+ 29 Me de, minim no,+ efisɛ mebae sɛ ne nanmusini, na Ɔno na ɔsomaa me.” 30 Enti wofii ase hwehwɛɛ ɔkwan a wɔbɛfa so akyere no,+ nanso obiara amfa ne nsa anka no, efisɛ na ne bere nnya nsoe.+ 31 Eyi nyinaa akyi, nnipadɔm no mu pii gyee no dii.+ Na wɔkae sɛ: “Sɛ Kristo no ba a, ɔbɛyɛ nsɛnkyerɛnne asen nea ɔbarima yi ayɛ yi anaa?” 32 Farisifo no tee sɛ nnipadɔm no reyɛ huhuhuhu keka nsɛm yi fa Yesu ho. Enti asɔfo mpanyin no ne Farisifo no somaa awɛmfo sɛ wɔnkɔkyere no. 33 Ɛnna Yesu kae sɛ: “Mɛwɔ mo nkyɛn kakra ansa na makɔ Nea ɔsomaa me no nkyɛn.+ 34 Mobɛhwehwɛ me, nanso morenhu me, na baabi a mewɔ no, morentumi mma hɔ.”+ 35 Ɛno nti, Yudafo no kekaa wɔ wɔn mu sɛ: “Ɛhe na ɔbarima yi pɛ sɛ ɔkɔ a enti yɛrenhu no? Ɔpɛ sɛ ɔkɔ Yudafo a wɔahwete Greecefo mu no nkyɛn na ɔkɔkyerɛkyerɛ Greecefo no anaa? 36 Asɛm a ɔkae yi kyerɛ dɛn, ‘Mobɛhwehwɛ me, nanso morenhu me, na baabi a mewɔ no, morentumi mma hɔ’?” 37 Na ɛda a etwa to a ɛyɛ afahyɛ no+ da kɛse no, Yesu sɔre gyinaa hɔ, na ɔteɛɛm sɛ: “Sɛ osukɔm de obi a, ɔmmra me nkyɛn mmɛnom nsu.+ 38 Obiara a ogye me di no, sɛnea kyerɛwsɛm no aka no: ‘Ne mu tɔnn na nkwa asubɔnten bɛtene afi.’”+ 39 Nanso honhom+ no na na ɔreka ho asɛm, honhom a na wɔn a wogye no di no rebenya no. Saa bere no, na honhom no nnya mmae, efisɛ na wɔnhyɛɛ Yesu anuonyam.+ 40 Ɛnna nnipadɔm no mu bi a wɔtee nsɛm yi fii ase kae sɛ: “Ampa, oyi ne Odiyifo+ no.” 41 Ná ebi nso reka sɛ: “Oyi ne Kristo no.”+ Ɛnna ebinom rebisa sɛ: “Galilea na Kristo no befi aba anaa?+ 42 Kyerɛwnsɛm no se, Dawid+ aseni no mu na Kristo no befi aba, na obefi Betlehem+ na aba, akuraa a na Dawid te mu+ no, ɛnte saa?” 43 Na ne nti, nnipadɔm no mu kyɛe. 44 Ná wɔn mu bi pɛ sɛ wɔkyere no, nanso obiara amfa ne nsa anka no. 45 Enti awɛmfo no san kɔɔ asɔfo mpanyin no ne Farisifo no hɔ, na wobisaa awɛmfo no sɛ: “Adɛn nti na moamfa no amma?” 46 Awɛmfo no buae sɛ: “Obiara nkasae saa da.”+ 47 Ɛnna Farisifo no bisaa wɔn sɛ: “Mo nso wɔadaadaa mo anaa? 48 Atumfo no anaa Farisifo no bi agye no adi anaa?+ 49 Na nnipadɔm yi a wonnim Mmara no, wɔadome wɔn.” 50 Ɛnna Nikodemo, Farisini a bere bi ɔkɔɔ Yesu nkyɛn no bisaa wɔn sɛ: 51 “Sɛ yennii kan ntiee obi anom asɛm nhuu nea ɔreyɛ a, yɛn Mmara tumi bu no atɛn anaa?”+ 52 Wobuaa no sɛ: “Adɛn, wo nso wufi Galilea anaa? Hwehwɛ mu hwɛ, na wubehu sɛ odiyifo biara nni hɔ a obefi Galilea aba.”*\n^ Nt., “nkyerɛwee.”\n^ Kyerɛ sɛ, rabifo sukuu.\n^ Anaa “aka sɛ muntwa ɔbarima biara dua.”\n^ Tete nsaano nkyerɛwee ne nsaano nkyerɛwee a wɔagye atom no pii wɔ hɔ a, ti 7, nkyekyɛm 53 kosi ti 8, nkyekyɛm 11 no nni mu.


Забур 138 CARS - Nnwom 138 NA-TWI | Biblica América Latina\nЗабур 138 CARS - Nnwom 138 NA-TWI\n1Awurade, mifi me koma nyinaa mu meda wo ase. Meto wo ayeyi dwom wɔ anyame no anim. 2 M’ani kyerɛ wo fi kronkron no, kotow, kamfo wo din esiane wo dɔ a ɛwɔ hɔ daa no ne wo nokware nti, efisɛ woada no adi sɛ, wo din ne w’ahyɛde yɛ tumi. 3 Bere a mefrɛɛ wo no, wubuaa me; wonam w’ahoɔden so hyɛɛ me den. 4 Ahene a wɔwɔ wiase nyinaa bɛkamfo wo, Awurade efisɛ, wɔate wo bɔhyɛ no. 5 Wɔbɛto nea woayɛ ne w’anuonyam kɛse no ho dwom. 6 Ɛwom sɛ wokorɔn de, nanso wohwɛ wɔn a wɔwɔ fam pɛɛ no na ahantanfo rentumi mfa wɔn ho nhintaw wo. 7 Sɛ ɔhaw twa me ho hyia a, wugye me. Woko tia m’atamfo a wɔn bo afuw no, na wonam wo tumi so gye me. 8 Ɛbɔ biara a woahyɛ no, wubedi so; Awurade, wo dɔ wɔ hɔ daa.Wie adwuma a wafi ase no.\nNA-TWI : Nnwom 138


Nea Enti a Nkurɔfo Di Atoro—Wudi Nokware a, Ɛkyerɛ sɛ W’ani Mmuei Anaa?\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bislama Boulou Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hiri Motu Hungarian Iban Ibanag Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Lamba Latvian Lhukonzo Lingala Lithuanian Luganda Luo Luvale Macedonian Macua Malagasy Malay Maltese Mam Maya Mazatec (Huautla) Mende Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Ngabere Ngangela Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ayacucho) Quechua (Bolivia) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Urhobo Uruund Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zulu\nWudi Nokware a, Ɛkyerɛ sɛ W’ani Mmuei Anaa?\nHitoshi ne adwumakuw bi a ɛwɔ Japan na ɛyɛ adwuma. Ná ɔboa ma wɔtoto adwuma no sikasɛm. Bere bi a na ɔne ne panyin rehwehwɛ adwuma no sikasɛm mu no, ɔpanyin no ka kyerɛɛ no sɛ, sɛ ɔrehyehyɛ sikasɛm ho nkrataa a, ɔnyɛ kata-so-muamua-so. Nanso, Hitoshi kae sɛ ɔyɛ saa a n’ahonim bebu no fɔ. Ohunahunaa no sɛ obeyi no adi, na ampa-ne-ampa ara oyii no adi.\nBere a woyii Hitoshi adi no, ɔyɛɛ sɛ ɔbɛpɛ adwuma foforo, nanso ɔtare a, na awae; eyi maa n’abam bui. Bere bi sɛɛ, adwumakuw bi frɛɛ no, na wɔmaa obi bisabisaa no nsɛm. Nkɔmmɔ no rekɔ so no, Hitoshi ka kyerɛɛ no sɛ n’ani nnye kɛtɛasehyɛ ho. Eyi maa nea ɔrebisabisa no nsɛm no kaa sɛ, “Wo ho yɛ me nwonwa paa!” Asɛm yi maa Hitoshi werɛ howee, nanso abusuafo ne nnamfo hyɛɛ no nkuran sɛ mma ɔmmpa abaw; ɔnkɔ so nni nokware. Nanso na ne tirim nteɛ no, enti da bi mpo de, ɔkaa sɛ, “Ei, enti obi di nokware a na eye anaasɛ odi atoro a na eye?”\nNea Hitoshi faa mu yi ma yehu sɛ ɛnyɛ obiara na nokwaredi ho hia no saa. Ɛba aguadi ne nnwuma mu koraa de a, na asɛm no asɛe; sɛ obi ka nokware a, wobu no sɛ wagyimi. Ɔbea bi a ɔwɔ South Africa kae sɛ, “Nokwaredi abɔ wɔn a me ne wɔn yɛ adwuma no, na ɛtɔ da mpo a ɛyɛ me sɛ menyɛ nea wɔreyɛ no bi.”\nNneɛma a obi yɛ a ɛkyerɛ sɛ ɔnyɛ ɔnokwafo no mu baako ne atorodi, na abu so wɔ baabiara. Bere bi adwene ne nneyɛe ho nimdefo Robert S. Feldman a ɔwɔ University of Massachusetts Amherst yɛɛ nhwehwɛmu bi faa atorodi ho. Ohuu sɛ, sɛ nnipa 10 biara rebɔ nkɔmmɔ bɛyɛ simma du a, anyɛ hwee koraa no emu nsia bedi atoro. Feldman ka sɛ: “Nea mihui no, na ɛyɛ asefem paa. Yɛanna anso dae sɛ atorodi begye nsam saa.” Yɛreka yi, nnipa pii mpɛ sɛ wɔn yɔnko nnipa bedi atoro akyerɛ wɔn, nanso atorodi abu so. Wohwɛ a, ɛnyɛ nwonwa?\nAdɛn nti na atorodi, korɔnbɔ, ne ɛho nkorɔneba abu so saa? Sɛ nkurɔfo anni nokware a, nsunsuanso bɛn na ɛde ba? Afei bisa wo ho sɛ, Dɛn na mɛyɛ na mantɔ saa afiri yi mu?


Ɔsɔfo Esra Kyerɛkyerɛɛ Onyankopɔn Mmara | Nea Mmofra Betumi Asua Afi Bible Mu\nEsra Kyerɛkyerɛɛ Onyankopɔn Mmara\nIsraelfo dodow no ara san kɔɔ Yerusalem. Wokodui no, bɛyɛ mfe 70 twaa mu, nanso na Israelfo no bi da so ara wɔ Persia Ahemman no afã bi. Ná wɔn mu baako yɛ ɔsɔfo. Ne din de Esra. Ná ɔkyerɛkyerɛ Yehowa Mmara. Esra tee sɛ nkurɔfo a wɔwɔ Yerusalem no nni Mmara no so. Enti, na Esra pɛ sɛ ɔkɔ hɔ kɔboa wɔn. Persia Hene Artasasta ka kyerɛɛ Esra sɛ: ‘Onyankopɔn ama wo nyansa sɛnea ɛbɛyɛ a wubetumi akyerɛkyerɛ ne Mmara. Kɔfa obiara a ɔpɛ sɛ ɔne wo kɔ no, na wo ne no nkɔ.’ Esra ne wɔn a na wɔpɛ sɛ wɔsan kɔ Yerusalem no nyinaa hyiae. Ná ɔkwan a wɔrebetwa no ware. Enti wɔbɔɔ Yehowa mpae sɛ ɔmmɔ wɔn ho ban ma wonkodu asomdwoe mu. Afei wosii mu kɔe.\nAbosome nnan akyi, woduu Yerusalem. Ɔman no mu mpanyimfo ka kyerɛɛ Esra sɛ: ‘Israelfo ayɛ Yehowa so asoɔden, na wɔawareware mmaa a wɔsom abosom.’ Dɛn na Esra yɛe? Esra buu nkotodwe wɔ nkurɔfo no anim, na ɔbɔɔ mpae sɛ: ‘Yehowa, woayɛ nneɛma pii ama yɛn, nanso yɛayɛ bɔne atia wo.’ Nkurɔfo no nuu wɔn ho deɛ, nanso na wɔda so ara reyɛ nneɛma bɔne. Esra yii mpanyimfo ne atemmufo bi sɛ, wɔnhwehwɛ saa nsɛm no mu. Bere a abosome mmiɛnsa baa awiei no, na wɔapam wɔn a wɔnsom Yehowa no.\nMfe dumienu twaa mu. Wɔsan sii Yerusalem afasu no wɔ mfe dumienu no mu. Saa bere no, Esra boaboaa nkurɔfo no ano wɔ abɔnten sɛ ɔrebɛkenkan Onyankopɔn Mmara no akyerɛ wɔn. Bere a Esra buee nhoma no mu no, nkurɔfo no sɔre gyinaa hɔ. Esra yii Yehowa ayɛ, na nkurɔfo no nso momaa wɔn nsa so de kyerɛɛ sɛ wogye tom. Afei Esra kenkan Mmara no, na ɔkyerɛkyerɛɛ mu. Nkurɔfo no nso yɛɛ aso tiei. Wogye toom sɛ wɔasan atwe wɔn ho afi Yehowa ho, enti wosui. Ade kyee no, Esra san kenkan Mmara no mu nsɛm pii kyerɛɛ nkurɔfo no. Wohuu sɛ ɛrenkyɛ na Asese Afahyɛ no bere aso. Ɛhɔ ara na wofii ase boaboaa wɔn ho maa afahyɛ no.\nNkurɔfo no de nnanson gyee wɔn ani wɔ afahyɛ no ase, na wɔdaa Yehowa ase sɛ wama wɔanya nnɔbae pii. Efi Yosua bere so besi saa bere no, na wonnii Asese Afahyɛ a ɛte saa da. Bere a nkurɔfo no dii afahyɛ no wiei no, wɔboaboaa wɔn ho ano. Wɔbɔɔ mpae sɛ: ‘Yehowa, wo na wugyee yɛn fii nkoasom mu. Wo na womaa yɛn aduan wɔ sare so, na wo na wode asase fɛfɛ yi maa yɛn. Nanso, yɛayɛ wo so asoɔden mpɛn pii. Wosomaa adiyifo ma wɔbɛbɔɔ yɛn kɔkɔ, nanso yɛantie. Ne nyinaa akyi, wunyaa yɛn ho abotare. Wudii ɛbɔ a wohyɛɛ Abraham no so. Afei yɛhyɛ bɔ sɛ yebetie wo.’ Nkurɔfo no kyerɛw ɛbɔ a wɔhyɛe no too hɔ. Afei, ɔman no mu mpanyimfo, Lewifo, ne asɔfo no de wɔn nsa hyɛɛ ase.\n“Anigye ne wɔn a wotie Onyankopɔn asɛm na wodi so!”—Luka 11:28\nNsɛmmisa: Dɛn na Esra kyerɛkyerɛɛ Israelfo a na wɔahyiam wɔ Yerusalem no? Dɛn na nkurɔfo no hyɛɛ bɔ sɛ wɔbɛyɛ?\nEsra Nhoma no Nnianim Nsɛm\nYehowa dii ne bɔhyɛ so na ogyee ne nkurɔfo fii Babilon na wɔsan de nokware som sii hɔ wɔ Yerusalem.


4 Na ɔbɔfo a ɔne me kasae no san bae, na onyan me te sɛ obi a wɔanyan no afi nna mu.+ 2 Na obisaa me sɛ: “Dɛn na wuhu?”+ Na mekae sɛ: “Mihu kaneadua bi, na ne nyinaa yɛ sika,+ na kuruwa si so. Na akanea ason sisi so;+ na akanea a esisi so no wɔ adorobɛn ason. 3 Na ngodua abien sisi ho,+ biako wɔ kuruwa no nifa na biako nso wɔ benkum.” 4 Afei mibisaa ɔbɔfo a ɔne me kasae no sɛ: “Me wura, eyinom nyinaa kyerɛ dɛn?”+ 5 Na ɔbɔfo a ɔne me kasae no nso bisaa me sɛ: “Enti ampa ara wunnim nea eyinom nyinaa kyerɛ?” Ɛnna mibuae sɛ: “Minnim, me wura.”+ 6 Enti ɔka kyerɛɛ me sɛ: “Yehowa asɛm a ɔka kyerɛɛ Serubabel ni, ‘“Ɛnyɛ asraafodɔm so,+ na ɛnyɛ tumi so,+ na mmom me honhom so,”+ asafo Yehowa na waka. 7 O bepɔw kɛse,+ woyɛ hena? Wobɛdan asase tamaa wɔ Serubabel+ anim. Na ɔde atifi bo no bɛba.+ Na wɔbɛteɛm+ agu so sɛ: “Hwɛ anuonyam! Hwɛ anuonyam!”’”+ 8 Na Yehowa ka kyerɛɛ me sɛ: 9 “Serubabel ankasa nsa na ɛtoo fie yi fapem,+ na ɔno ankasa nsa na ebewie.+ Na wubehu sɛ asafo Yehowa ankasa na asoma me mo nkyɛn.+ 10 Hena na obu nneɛma nketewa da no animtiaa?+ Wobedi ahurusi,+ na wobehu prumo wɔ Serubabel nsam. Ason yi yɛ Yehowa aniwa+ a ekyin fa asase nyinaa so.”+ 11 Na mibisaa no sɛ: “Ngodua abien a esisi kaneadua no nifa ne ne benkum yi kyerɛ dɛn?”+ 12 Ɛnna mibisae ne mprenu so sɛ: “Ngodua mmãã abien a ehwie sika nsu fa sika adorobɛn abien mu no yɛ dɛn?” 13 Na obisaa me sɛ: “Enti ampa ara wunnim nea eyinom kyerɛ?” Ɛnna mibuae sɛ: “Minnim, me wura.”+ 14 Enti ɔkae sɛ: “Eyinom ne nnipa baanu a wɔasra wɔn+ a wogyina asase nyinaa wura no nkyɛn no.”+


Nea Edi Kan a Ɔde Kɔmaa Korintofo 4:1-21\nƐsɛ sɛ ofiehwɛfo yɛ ɔnokwafo (1-5)\nƐsɛ sɛ Kristofo brɛ wɔn ho ase (6-13)\n“Monnyɛ ade nntra nea wɔakyerɛw no” (6)\nWiase ne abɔfo ne nnipa nyinaa rehwɛ Kristofo (9)\nPaul dwen wɔn a wɔyɛ ne mma wɔ gyidi mu no ho (14-21)\n4 Yɛpɛ sɛ nnipa hu yɛn sɛ Kristo asomfo* ne Onyankopɔn ahintasɛm kronkron so ahwɛfo.*+ 2 Eyi mu no, nea wɔhwehwɛ fi ofiehwɛfo hɔ ne sɛ wobehu sɛ odi nokware. 3 Na me de, ɛho nhia me pii sɛ mo anaa nnipa bagua* bi besi me ho nkongua ahwehwɛ m’asɛm mu.* Nea ɛwom ne sɛ, me ara mpo, menhwehwɛ me mu. 4 Efisɛ minhu asɛm biara a ɛwɔ me ho. Nanso eyi nkyerɛ sɛ meyɛ ɔtreneeni. Nea ɔhwehwɛ me mu* ne Yehowa.*+ 5 Enti mummmu biribiara ho atɛn+ ansa na bere no adu, kosi sɛ Awurade bɛba. Ɔno na ɔde nea ahintaw wɔ sum mu bɛba hann mu, na wayi komam nsɛm adi; ɛno na afei obiara benya n’ayeyi a ɛfata no afi Onyankopɔn hɔ.+ 6 Afei anuanom, mo yiye mu nti na maka asɛm yi afa me ne Apolo+ ho, na monam yɛn so asua saa asɛm yi: “Monnyɛ ade nntra nea wɔakyerɛw no,” na moamma mo ho so+ ampɛ obi asɛm ankyɛn ne yɔnko. 7 Na hena na ɔma wokyɛn obi? Dɛn koraa na wowɔ a woannya?+ Na sɛ nya na wunyae a, adɛn nti na wudwa w’anom te sɛ nea woannya yi? 8 Sɛ́ moamee dedaw? Sɛ́ moanya mo ho dedaw? Sɛ́ moafi ase redi hene+ a yɛnka ho? Me yam paa a, anka moafi ase redi hene, na yɛn nso yɛaka mo ho ne mo adi hene.+ 9 Na yɛn a yɛyɛ asomafo no de, ɛyɛ me sɛ Onyankopɔn de yɛn atwa to ayi yɛn akyerɛ sɛ nnipa a wɔabu wɔn fɔ sɛ wonkokum wɔn,+ efisɛ yɛadan ade a wiase ne abɔfo ne nnipa nyinaa rehwɛ.+ 10 Kristo nti yɛyɛ nkwaseafo,+ na mo de, moyɛ anyansafo wɔ Kristo mu; yɛyɛ mmerɛw, na mo de, moyɛ den; mowɔ anuonyam, na yɛn de, nkurɔfo mfa yɛn nyɛ hwee. 11 Ɛde besi nnɛ nyinaa, yedi kɔm+ ne sukɔm,+ yɛdeda adagyaw,* wɔboro yɛn,+ yenni baabi te, 12 na yɛbrɛ de yɛn ankasa nsa yɛ adwuma.+ Sɛ wɔyeyaw yɛn a, yehyira wɔn;+ sɛ wɔtan yɛn ani a, yɛtɔ yɛn bo ase de animia gyina mu;+ 13 sɛ wɔsɛe yɛn din a, yɛde ntoboase kasa+ kyerɛ wɔn;* ɛde besi nnɛ nyinaa, yɛayɛ sɛ sumina* wɔ wiase, nneɛma nyinaa mu nwura. 14 Ɛnyɛ sɛ merekyerɛw nsɛm yi de abɛhyɛ mo aniwu, na mmom mede rebetu mo fo sɛ me mma a medɔ mo. 15 Sɛ mowɔ akwankyerɛfo* 10,000 wɔ Kristo mu mpo a, agyanom de, munni bebree; na menam asɛmpa no so ayɛ mo agya wɔ Kristo Yesu mu.+ 16 Enti mitu mo fo sɛ, munsuasua me.+ 17 Ɛno nti na meresoma Timoteo aba mo nkyɛn no, efisɛ ɔyɛ me ba a medɔ no na odi nokware wɔ Awurade mu. Ɔbɛkaakae mo sɛnea meyɛ me nneɛma* wɔ Kristo Yesu mu,+ sɛnea merekyerɛkyerɛ baabiara wɔ asafo biara mu no. 18 Ebinom adwene yɛ wɔn sɛ meremma mo nkyɛn, enti ahomaso ahyɛ wɔn ma. 19 Nanso sɛ Yehowa* pɛ a, ɛrenkyɛ biara mɛba mo nkyɛn, na mabehu wɔn a wɔama wɔn ho so no tumi, ɛnyɛ wɔn kasa. 20 Efisɛ Onyankopɔn Ahenni nnyina kasa so, na mmom tumi so. 21 Nea ɛwɔ he na mopɛ? Memfa abaa mmra mo nkyɛn,+ anaa memfa ɔdɔ ne odwo?*\n^ Anaa “asomfo a wɔhyɛ Kristo ase.”\n^ Anaa “afiehwɛfo.”\n^ Anaa “asɛnnibea.”\n^ Anaa “adi m’asɛm.”\n^ Anaa “odi m’asɛm.”\n^ Anaa “yɛn ntaade ntumi nkata yɛn ho yiye.”\n^ Nt., “yɛsrɛ.”\n^ Anaa “akyerɛkyerɛfo.”\n^ Nt., “m’akwan.”\n^ Anaa “odwo honhom?”


2 Timoteo 2 AKCB - 2 Timoteo 2 ASCB\n2 Timoteo 2:1-26\nMa Kristo Ahoɔden Nhyɛ Wo Den\n1Na wo, Timoteo me ba, Kristo Yesu yɛ mmɔborɔhunufo, enti ma ɔnhyɛ wo den. 2Fa nsɛm a wotee sɛ mereka akyerɛ adansefo bebree no, na fa hyɛ nnipa a wugye wɔn di na wobetumi akyerɛ afoforo nso nsa. 3Sɛ amanehunu ba wo so a, mia wʼani tena sɛ Kristo Yesu sraani pa. 4Ɔsraani mmfa ne ho nhyehyɛ afisɛm mu, efisɛ ɔpɛ sɛ ɔsɔ ne panyin ani. 5Saa ara nso na obi a ɔfra akansi mu a otu mmirika no rentumi nni nkonim gye sɛ odi akansi no mmara so. 6Ɛsɛ okuafo mmɔdemmɔfo sɛ odi kan nya ne nnɔbae bi. 7Dwene nsɛm a mereka yi ho, efisɛ Awurade bɛma woate biribiara ase.\n8Kae Dawid aseni Yesu Kristo a wonyan no fi awufo mu sɛnea wɔkaa no wɔ Asɛmpa a mekaa ho asɛm no mu no. 9Esiane sɛ meka Asɛmpa no nti mihu amane, mpo, wɔagu me nkɔnsɔnkɔnsɔn sɛ ɔdebɔneyɛni. Nanso wonguu Onyankopɔn asɛm no nkɔnsɔnkɔnsɔn ɛ. 10Ɛno nti, migyina biribiara a ɛbɛba me so no ano ma wɔn a wɔapaw wɔn no sɛnea ɛbɛyɛ a wɔn nso benya nkwagye ne anuonyam a enni awiei a ɛwɔ Kristo Yesu mu no bi.\n11Nsɛm a ɛsɛ sɛ wode wo ho to so ni:\n“Sɛ yɛne no wui a,\nyɛne no bɛtena ase.\n12Sɛ yɛampa abaw a\nyɛne no bedi hene.\nSɛ yɛpa no a,\nɔno nso bɛpa yɛn.\n13Sɛ yɛnyɛ nokwafo a,\nɔno de, ɔyɛ ɔnokwafo\nefisɛ ɔrensan nʼasɛm.”\n14Monkae mo nkurɔfo wɔ eyi ho na mommɔ wɔn kɔkɔ wɔ Onyame anim se wɔnnham wɔn nsɛm ho, na mfaso biara nni so; na ɛsɛe atiefo adwene kɛkɛ. 15Bɔ mmɔden sɛ wobɛyɛ odwumayɛni a womfɛre Onyankopɔn adwuma no yɛ ho, na kyerɛ nokware a ɛwɔ Onyankopɔn asɛm no mu no, na woafata nʼanim. 16Twe wo ho fi nsɛnhuhuw a ɛho ntew ho, efisɛ ɛno na ɛpam nnipa fi Onyankopɔn ho. 17Nea wɔkyerɛ no te sɛ akisikuru a ɛtrɛw fa ɔhonam no ani. Saa akyerɛkyerɛfo yi mu baanu ne Himeneo ne Fileto. 18Wɔaman afi nokware no ho na wɔka kyerɛ agyidifo bi se, yɛn wusɔre no atwam dedaw nam saa asɛm no so sɛe wɔn adwene. 19Nanso obi rentumi nhinhim fapem dennen a Onyankopɔn ato no, efisɛ wɔakyerɛw wɔ so se, “Awurade nim wɔn a wɔyɛ ne de,” na “Ɛsɛ obiara a ɔka se ɔyɛ Awurade de no sɛ ɔtwe ne ho fi bɔne ho.”\n20Nkuku ne nkaka wɔ ofi kɛse mu. Ebi wɔ hɔ a wɔde dwetɛ na ayɛ, bi nso wɔde sikakɔkɔɔ na ayɛ. Wɔde dua na ayɛ bi na afoforo nso wɔde dɔte. Ebi wɔ hɔ a ɛwɔ hɔ ma nnapɔnna bi na afoforo nso de di dwuma daa. 21Sɛ obi tew ne ho fi saa nneɛma bɔne no ho a, wɔde no bɛyɛ nnwuma sononko efisɛ watu ne ho asi hɔ, asiesie ne ho ama ne wura sɛ dwuma pa biara a ɛsɛ sɛ odi no, obedi.\n22Guan fi mmerantebere mu akɔnnɔ ho, na tiw nneɛma a ɛho tew te sɛ: trenee, gyidi, ɔdɔ ne asomdwoe a ɛka wo ne wɔn a wofi koma pa mu bɔ mu frɛ Awurade ma ɔboa no akyi. 23Mfa wo ho nhyehyɛ nkwasea akyinnye a ɛmfa hwee mma no mu, efisɛ ɛde akasakasa ba. 24Ɛnsɛ sɛ Awurade somfo ne obi nya akasakasa. Ɛsɛ sɛ ɔyɛ ayamye ma obiara. Ɛsɛ sɛ ɔyɛ ɔkyerɛkyerɛfo pa a ɔwɔ boasetɔ nso 25a sɛ wɔn a wɔne no di asi fom a, ɔtɔ ne bo ase teɛ wɔn, sɛ ebia Onyankopɔn bɛsakra wɔn adwene ama wɔahu nokware no. 26Na wɔn adwene mu ada hɔ na wɔaguan afi ɔbonsam a wakyekyere wɔn ama wɔyɛ nʼapɛde no afiri mu.\nAKCB : 2 Timoteo 2\n1Na wo Timoteo, me ba, Kristo Yesu yɛ mmɔborɔhunufoɔ, enti ma ɔnhyɛ wo den. 2Fa nsɛm a wotee sɛ mereka akyerɛ adansedifoɔ bebree no, na fa hyɛ nnipa a wogye wɔn di na wɔbɛtumi akyerɛ afoforɔ nso nsa. 3Sɛ amanehunu ba wo so a, mia wʼani tena sɛ Kristo Yesu sraani pa. 4Ɔsraani mfa ne ho nhyehyɛ afisɛm mu, ɛfiri sɛ, ɔpɛ sɛ ɔsɔ ne panin ani. 5Saa ara nso na obi a ɔfra akansie mu a ɔtu mmirika no rentumi nni nkonim gye sɛ ɔdi akansie no mmara so. 6Okuafoɔ a wadɔ nʼafuo no, ɛsɛ sɛ ɔnya mu nnɔbaeɛ a ɛdi ɛkan no. 7Dwene nsɛm a mereka yi ho ɛfiri sɛ, Awurade bɛma woate biribiara ase.\n8Kae Dawid aseni Yesu Kristo a wɔnyanee no firii awufoɔ mu sɛdeɛ wɔkaa no Asɛmpa a mekaa ho asɛm no mu no. 9Esiane sɛ meka Asɛmpa no enti, mehunu amane, mpo, wɔagu me nkɔnsɔnkɔnsɔn sɛ ɔdebɔneyɛfoɔ. Nanso, Onyankopɔn asɛm no ngu nkɔnsɔnkɔnsɔn mu; 10na yei enti, biribiara a ɛbɛba me so no, ɛsiane Onyankopɔn nnipa a wayi wɔn no enti, megyina ano, sɛdeɛ ɛbɛyɛ a wɔn nso bɛnya nkwagyeɛ ne animuonyam a ɛnni awieeɛ a ɛwɔ Kristo Yesu mu no.\n11Nsɛm a ɛsɛ sɛ wode wo ho to so nie:\n“Sɛ yɛne no wuiɛ a,\n12Sɛ yɛampa aba a,\nyɛne no bɛdi ɔhene.\n13Sɛ yɛnnyɛ nokwafoɔ a,\nɔno deɛ, ɔyɛ ɔnokwafoɔ,\nɛfiri sɛ, ɔrensesa nʼasɛm.”\n14Monkae mo nkurɔfoɔ wɔ yei ho na mommɔ wɔn kɔkɔ wɔ Onyame anim sɛ wɔnnni wɔn ho akasakasa. Ɛmfa asɛm pa mma. Sɛ wɔyɛ saa a, ɛsɛe atiefoɔ no adwene. 15Bɔ mmɔden sɛ wobɛyɛ odwumayɛfoɔ a womfɛre Onyankopɔn adwuma no yɛ ho, na kyerɛ nokorɛ a ɛwɔ Onyankopɔn asɛm no mu no, na woafata nʼanim. 16Twe wo ho firi nsɛnhuhuo a ɛho nte ho ɛfiri sɛ, ɛno na ɛpam nnipa firi Onyankopɔn ho. 17Deɛ wɔkyerɛ no te sɛ akusikuro a ɛdidi fa honam no ani. Saa akyerɛkyerɛfoɔ yi mu baanu ne Himeneo ne Fileto. 18Wɔamane afiri nokorɛ no ho na wɔka kyerɛ agyidifoɔ bi sɛ, yɛn wusɔreɛ no atwam dada, na wɔnam saa asɛm no so sɛe wɔn adwene. 19Nanso, obi rentumi nhinhim fapem denden a Onyankopɔn ato no, ɛfiri sɛ, wɔatwerɛ saa nsɛm yi wɔ so: “Awurade nim wɔn a wɔyɛ ne deɛ,” na “Obiara a ɔka sɛ ɔyɛ Awurade dea no, ɛsɛ sɛ ɔtwe ne ho firi bɔne ho.”\n20Nkuku ne nkaka wɔ efi kɛseɛ mu. Ebi wɔ hɔ a wɔde dwetɛ na ayɛ, ebi nso wɔde sika kɔkɔɔ na ayɛ. Wɔde dua na ayɛ bi na afoforɔ nso wɔde dɔteɛ. Ebi wɔ hɔ a ɛwɔ hɔ ma nnapɔnna bi na afoforɔ nso daa wɔde di dwuma. 21Sɛ obi te ne ho firi saa nneɛma bɔne no ho a, wɔde no bɛyɛ nnwuma sononko ɛfiri sɛ, watu ne ho asi hɔ, asiesie ne ho ama ne wura sɛ dwuma pa biara a ɛsɛ sɛ ɔdi no, ɔbɛdi.\n22Dwane firi mmeranteberɛ mu akɔnnɔ, na ti nneɛma a ɛho teɛ te sɛ: tenenee, gyidie, ɔdɔ ne asomdwoeɛ a ɛka wo ne wɔn a wɔfiri akoma pa mu bom frɛ Awurade ma ɔboa no akyi. 23Mfa wo ho nhyehyɛ nkwasea akyinnyeɛ a ɛmfa hwee mma no mu, ɛfiri sɛ, ɛde akasakasa ba. 24Ɛnsɛ sɛ Awurade ɔsomfoɔ ne obi nya akasakasa. Ɛsɛ sɛ ɔyɛ ayamyɛ ma obiara. Ɛsɛ sɛ ɔyɛ ɔkyerɛkyerɛfoɔ pa a ɔwɔ boasetɔ nso 25a sɛ wɔn a wɔne no di asie fom a, ɔto ne bo ase tene wɔn so, sɛ ebia, Onyankopɔn bɛsakyera wɔn adwene na wɔahunu nokorɛ no. 26Na wɔn adwene mu ada hɔ na wɔadwane afiri ɔbonsam a wakyekyere wɔn ama wɔyɛ nʼapɛdeɛ no afidie mu.\nASCB : 2 Timoteo 2


Nnwom 35 NA-TWI - Mmoa mpaebɔ - Tia wɔn a wotia me, - Bible Gateway\nNnwom 34Nnwom 36\nNnwom 35 Nkwa Asem (NA-TWI)\n35 Tia wɔn a wotia me, Awurade, na ko tia wɔn a wɔko tia me! 2 Fa wo kyɛm ne wo nkatabo begye me. 3 Ma wo peaw ne w’abonnua so tia wɔn a wɔtaa me. Ka kyerɛ me se wubegye me. 4 Wɔn a wɔpɛ sɛ wokum me no, di wɔn so na gu wɔn anim ase! Na wɔn a wɔyɛ adwene tia me no ma wɔnsan wɔn akyi na wɔn adwene nyɛ basaa. 5 Ma wɔnyɛ sɛ ntɛtɛ a mframa bɔ gu wɔ bere a Awurade taa wɔn no! 6 Ma wɔn akwan nnuru sum na emu nyɛ toro bere a Awurade bɔfo bɔ wɔn hwe fam no! 7 Wosum me firi kwa na wotuu amoa tenten sɛ mentɔ mu. 8 Nanso ansa na wobehu no na ɔsɛe akyere wɔn dedaw. Wɔn ara wɔn firi beyi wɔn na ɛde wɔn akɔ sɛe mu.


Nyankopɔn N’ahendzi no, Ɔyɛ Ebɛnadze? | Asɛmpa\n1. Nyankopɔn n’Ahendzi no, ɔyɛ ebɛnadze?\nEbɛnadze ntsi na Jesus yɛ Ɔhen a ɔsɛ fata?—MARK 1:40-42.\nNyankopɔn n’Ahendzi no yɛ tumdzi a ɔwɔ sor. Ahendzi no bɛba abɛhyɛ tumdzi biara ananmu na ama Nyankopɔn n’apɛdze aayɛ hɔ wɔ sor na asaase do. Asɛm a ɔfa Nyankopɔn n’Ahendzi no ho no yɛ asɛmpa. Nyimpa hia amambu papa na ɔnnkɛkyɛr, Nyankopɔn n’Ahendzi no bedzi dɛm ehiadze yi ho dwuma. Ahendzi no bɛkã nyimpa a wɔwɔ asaase do nyina abɔ mu wɔ koryɛ mu.—Kenkan Daniel 2:44; Matthew 6:9, 10; 24:14.\nAhendzi biara wɔ ɔhen a odzi do tum. Jehovah eyi ne Ba Jesus Christ dɛ ɔnyɛ n’Ahendzi no do Hen.—Kenkan Nyikyerɛ 11:15.\nHwɛ video a wɔato dzin Nyankopɔn N’ahendzi No, Ɔyɛ Ebɛnadze?\n2. Ebɛnadze ntsi na Jesus yɛ Ɔhen a ɔsɛ fata?\nJesus yɛ Ɔhen a ɔsɛ fata osiandɛ ɔwɔ ayamuyie na ɔyɛ ne biribiara tɔɔtsenn. (John 1:14) Ɔwɔ tum a ɔdze bɔboa nyimpa osiandɛ ɔbɛtsena sor na oeedzi asaase do hen. No wunyan ekyir no, ɔfowee kɔr sor na ɔkɛtsenaa Jehovah n’abanyimfa tweɔnee. (Hebrewfo 10:12, 13) Iyi ekyir no, Nyankopɔn maa no tum ma ɔhyɛɛ ase dzii hen.—Kenkan Daniel 7:13, 14.\n3. Woananom na wɔnye Jesus bɔbɔ mu edzi hen?\nNyimpa kuw bi a wɔfrɛ hɔn “ahotseweefo” na wɔnye Jesus bɔbɔ mu edzi hen wɔ sor. (Daniel 7:27) Ahotseweefo a wodzii kan yii hɔn no nye Jesus n’asomafo anokwafo no. Jehovah akɔ do eyi mbanyin na mbaa anokwafo dɛ ahotseweefo dze bodu ndɛ. Dɛ mbrɛ wonyaan Jesus no, dɛmara na wobenyan hɔn so dɛ sunsum abɔdze.—Kenkan John 14:1-3; 1 Corinthfo 15:42-44.\nNyimpadodow ahen na wɔbɔkɔ sor? Jesus frɛɛ hɔn a wɔbɔkɔ sor no dɛ “oguankuw ketseaba.” (Luke 12:32) Ewiei koraa no hɔn dodow besi 144,000. Wɔnye Jesus bɔbɔ mu edzi asaase do hen.—Kenkan Nyikyerɛ 14:1.\n4. Aber a Jesus hyɛɛ ase dzii tum no, ebɛn asɛm sii?\nNyankopɔn n’Ahendzi no hyɛɛ ase dzii tum wɔ afe 1914. * Anamɔn a odzi kan a Jesus tui dɛ Ɔhen nye dɛ, ɔtoow Satan nye n’abɔfoe kãa no ho kyeen asaase do. Satan faa ebufuw kɛsenara na ɔhyɛɛ ase kẽkaa ndzɛmba butuwii wɔ asaase nyina do. (Nyikyerɛ 12:7-10, 12) Ofitsi dɛm aber no reba no, adasamba amandzehu ayɛ kɛse paa. Akokoeko, ɔkɔm, ɔyardɔm, nye asaasewosow nyina yɛ asɛnkyerɛdze a ɔkyerɛ dɛ, ɔnnkɛkyɛr ma Ahendzi no eedzi asaase nyina do tum.—Kenkan Luke 21:7, 10, 11, 31.\n5. Ebɛnadze na Nyankopɔn n’Ahendzi no reyɛ ndɛ na ebɛnadze na ɔbɛyɛ ndaamba?\nNyankopɔn n’Ahendzi no nam wiadze nyina asɛnka edwuma no do roboaboa nyimpadodow kɛse bi a wofi aman ahorow nyinara mu ano. Nyimpa ɔpepem pii a wɔdwe rebɛyɛ Nyankopɔn n’Ahendzi no ne mamfo wɔ Jesus no tumdzi ase. Sɛ Nyankopɔn n’Ahendzi no resɛɛ ndzɛmba nhyehyɛɛ bɔn yi wɔ asaase do a, ɔbɔbɔ dɛm nkorɔfo yi ho ban. Dɛm ntsi, hɔn a wɔpɛ dɛ wonya nhyira a Nyankopɔn n’Ahendzi no dze bɛba no bi no nsũa dɛ, wɔbɛyɛ setsie na wɔaabrɛ hɔnho adze ahyɛ Jesus n’ase.—Kenkan Nyikyerɛ 7:9, 14, 16, 17.\nWɔ mfrenhyia 1,000 mu no, Ahendzi no bɛma botae a nna ahyɛse no Nyankopɔn wɔ ma adasamba no aba mu. Asaase no do nyinara bɛdan paradise. Ewiei koraa no, Jesus dze Ahendzi no bɛhyɛ n’Egya nsa. (1 Corinthfo 15:24-26) Woana na epɛ dɛ ekã Nyankopɔn n’Ahendzi no ho asɛm kyerɛ no?—Kenkan Ndwom 37:10, 11, 29.\n^ nky. 6 Sɛ epɛ dɛ ihu pii fa mbrɛ Bible nkɔnhyɛ kãa afe 1914 ho asɛm a, hwɛ nwoma a wɔato dzin Ebɛnadze na Bible no Kyerɛkyerɛ Hɛn? ne nkrataafã 217-220 no.\nAna Wiadze no n’Ewiei Abɛn?\nSusu mbrɛ nyimpa a woetwa hɛnho ehyia no hɔn ndzeyɛɛ nye hɔn suban ma ɔda edzi dɛ yɛtse nda a odzi ekyir no mu, dɛ mbrɛ Bible no akã ato hɔ no ho hwɛ.\nFa mona Fa mona Nyankopɔn N’ahendzi no, Ɔyɛ Ebɛnadze?


Ɔsan hyɛɛ wɔn bɔ sɛ obegye wɔn (1-13)\nNá wɔnte Yehowa din no ase papa (2, 3)\nMose ne Aaron abusua santen (14-27)\nƆkae sɛ Mose nsan nkɔ Farao anim (28-30)\n6 Ɛnna Yehowa ka kyerɛɛ Mose sɛ: “Afei wubehu nea mɛyɛ Farao.+ Mede nsa a ɛyɛ den bɛhyɛ no ama wagyaa wɔn ama wɔakɔ; mede nsa a ɛyɛ den bɛhyɛ no ama wapam wɔn afi n’asaase so.”+ 2 Na Onyankopɔn ka kyerɛɛ Mose sɛ: “Mene Yehowa. 3 Ná miyi me ho adi kyerɛ Abraham, Isak, ne Yakob sɛ ade nyinaa so Tumfo Nyankopɔn,+ nanso me din Yehowa+ no de, mamma wɔamfa anhu me.+ 4 Me ne wɔn yɛɛ apam nso sɛ mede Kaanan asaase a wɔkɔsoɛɛ so sɛ ahɔho no bɛma wɔn.+ 5 Afei mate Israelfo a Egyptfo de wɔn ayɛ nkoa no apinisi, na mekae m’apam+ nso. 6 “Enti ka kyerɛ Israelfo sɛ: ‘Mene Yehowa, na meyi mo afi Egyptfo nnesoa ase, na magye mo afi wɔn nkoasom mu;+ mede basa a emu ateɛ* ne asotwe* akɛse na ebegye mo afi Egyptfo nsam.+ 7 Na mede mo bɛyɛ me man, na mayɛ mo Nyankopɔn,+ na mubehu sɛ ampa mene Yehowa mo Nyankopɔn a oyii mo fii Egypt nkoasom mu no. 8 Mede mo bɛba asaase a mekaa ntam* sɛ mede bɛma Abraham, Isak, ne Yakob no so; mede bɛma mo sɛ agyapade.+ Mene Yehowa.’”+ 9 Akyiri yi Mose de nsɛm yi kɔtoo Israelfo no anim, nanso esiane sɛ na wɔn abam abu na wɔrebrɛ wɔ nkoasom mu nti, wɔantie Mose.+ 10 Ɛnna Yehowa ka kyerɛɛ Mose sɛ: 11 “Kɔka kyerɛ Egypt hene Farao sɛ ɔmma Israelfo no mfi n’asaase so nkɔ.” 12 Nanso Mose ka kyerɛɛ Yehowa sɛ: “Hwɛ, Israelfo no mpo antie me,+ na ɛbɛyɛ dɛn na Farao atie me a m’ano ntewee*+ yi?” 13 Nanso Yehowa san kaa asɛm a ɔpɛ sɛ Mose ne Aaron de kɔto Israelfo no ne Egypt hene Farao anim, na wɔatumi ayi Israelfo no afi Egypt asaase so. 14 Eyinom ne atitiriw wɔ wɔn agyanom fi: Israel ba panyin Ruben+ mma ne Hanok, Palu, Hesron, ne Karmi.+ Eyinom ne Ruben asefo. 15 Simeon mma ne Yemuel, Yamin, Ohad, Yakin, Sohar, ne Saul a ɔne Kaananni bea woo no no.+ Eyinom ne Simeon asefo. 16 Lewi+ mma din, sɛnea wɔn mmusua te ni: Gerson, Kohat, ne Merari.+ Mfe a Lewi dii nyinaa yɛ 137. 17 Gerson mma ne Libni ne Simei, sɛnea wɔn mmusua te.+ 18 Kohat mma ne Amram, Yisar, Hebron, ne Usiel.+ Mfe a Kohat dii nyinaa yɛ 133. 19 Merari mma ne Mahli ne Musi. Eyinom ne Lewi asefo no mmusua.+ 20 Afei Amram waree ne papa nuabea Yokebed.+ Akyiri yi, ɔne no woo Aaron ne Mose.+ Mfe a Amram dii nyinaa yɛ 137. 21 Yisar mma ne Kora,+ Nefeg, ne Sikri. 22 Usiel mma ne Misael, Elisafan,+ ne Sitri. 23 Afei Aaron waree Aminadab babea Eliseba a ɔyɛ Naason+ nuabea. Ɔne no woo Nadab, Abihu, Eleasar, ne Itamar.+ 24 Kora mma ne Asir, Elkana, ne Abiasaf.+ Eyinom ne Kora asefo.+ 25 Aaron ba Eleasar+ waree Putiel mma mmea no mu baako. Ɔne no woo Finehas.+ Eyinom ne Lewifo agyanom abusuafi mpanyimfo, sɛnea wɔn mmusua te.+ 26 Aaron ne Mose yi na Yehowa ka kyerɛɛ wɔn sɛ: “Monhyehyɛ Israelfo no akuwakuw* na munyi wɔn mfi Egypt asaase so.”+ 27 Ɛyɛ Aaron ne Mose yi ara na wɔne Egypt hene Farao kɔkasae sɛ ɔmma wɔn kwan mma wonyi Israelfo mfi Egypt no.+ 28 Ɛda a Yehowa ne Mose kasae wɔ Egypt asaase so no, 29 Yehowa ka kyerɛɛ Mose sɛ: “Mene Yehowa. Nea mereka akyerɛ wo yi nyinaa, ka kyerɛ Egypt hene Farao.” 30 Ɛnna Mose ka kyerɛɛ Yehowa sɛ: “Hwɛ, m’ano ntewee,* na dɛn paa na ɛbɛma Farao atie me?”+\n^ Anaa “basa a tumi wom.”\n^ Nt., “wontwaa m’ano twetia.”\n^ Nt., “Monhyehyɛ Israelfo sɛ asraafokuw.”


Ma Ensi Wo Yiye | Adesua\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Nzema Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Zulu\n“Ebesi wo yiye na woayɛ w’ade nyansam.”—YOS. 1:8.\nDɛn na ɛma esii Solomon yiye?\nDɛn na ɛkyerɛ sɛ esii Paulo yiye?\nDɛn na wobɛyɛ na asi wo yiye afebɔɔ?\n1, 2. (a) Dɛn na nnipa pii de kyerɛ sɛ asi obi yiye? (b) Wo nso ɛ, dɛn na ɛbɛma woahu adwene a wukura?\nSƐ YƐKA sɛ asi obi yiye wɔ asetenam a, ɛkyerɛ dɛn? Wubisa nkurɔfo saa asɛm yi a, wubehu sɛ ɛsono mmuae a obiara bɛma. Nnipa pii susuw sɛ, sɛ obi wɔ sika pii anaa n’adwuma rekɔ yiye anaa wasua ade kɔ akyiri a, ɛkyerɛ sɛ asi no yiye. Ebinom nso susuw sɛ, sɛ wotumi ne wɔn abusua, wɔn nnamfo ne wɔn adwumayɛfo bɔ yiye a, ɛno na ɛkyerɛ sɛ asi wɔn yiye. Obi a ɔsom Onyankopɔn mpo betumi anya adwene sɛ, sɛ obi wɔ hokwan wɔ asafo no mu anaa otumi yɛ pii wɔ ɔsom adwuma no mu a, ɛkyerɛ sɛ asi no yiye.\n2 Wo nso ɛ? Dɛn na wode hu sɛ asi obi yiye? Sɛ wopɛ sɛ wuhu a, kyerɛw nnipa bi a wopɛ wɔn asɛm anaa wubu wɔn a wususuw sɛ asi wɔn yiye din. Ade biako bɛn na ɛda adi wɔ wɔn nyinaa ho? Wɔyɛ asikafo anaa wɔagye din? Anaa wɔyɛ nnipa atitiriw? Mmuae no na ɛbɛkyerɛ nea ɛwɔ wo komam. Afei ɛbɛkyerɛ gyinae a wubesi ne nea wopɛ sɛ woyɛ daakye.—Luka 6:45.\n3. (a) Dɛn na na ɛsɛ sɛ Yosua yɛ na asi no yiye? (b) Dɛn na yɛrebesusuw ho?\n3 Dɛn na ɛma Yehowa bu obi sɛ asi no yiye? Eyi ne ade a ɛsɛ sɛ yɛma ehia yɛn paa, efisɛ yɛn nkwa gyina so. Bere a Yehowa ka kyerɛɛ Yosua sɛ onni Israelfo anim nkɔ Bɔhyɛ Asase no so no, ɔka kyerɛɛ no sɛ ɔnkenkan Mose Mmara no “awia ne anadwo” na onni nea wɔakyerɛw wom no nyinaa so. Onyankopɔn maa no awerɛhyem sɛ ‘ɔyɛ saa a, ebesi no yiye na wayɛ n’ade nyansam.’ (Yos. 1:7, 8) Ampa-ne-ampa ara esii Yosua yiye. Yɛn nso ɛ? Sɛ yɛka sɛ asi obi yiye a, saa ara na Onyankopɔn nso hu no anaa? Nea ɛbɛboa yɛn ma yɛahu no, momma yɛnhwɛ mmarima baanu bi a Bible ka wɔn ho asɛm.\nESII SOLOMON YIYE ANAA?\n4. Dɛn nti na yebetumi aka sɛ esii Solomon yiye?\n4 Yebetumi aka sɛ esii Solomon yiye wɔ akwan pii so. Dɛn ntia? Efisɛ bere tenten a na osuro Yehowa na otie no no, Yehowa nso hyiraa no paa. Kae sɛ bere a Yehowa ka kyerɛɛ Solomon sɛ ommisa no biribiara a ɔpɛ no, ɔsrɛɛ nyansa a ɔde bebu ɔman no. Onyankopɔn nso maa no nyansa ne ahonyade pii. (Monkenkan 1 Ahene 3:10-14.) Ná ne nyansa “dɔɔso sen Apuei Famfo nyinaa nyansa ne Egypt nyansa nyinaa.” Solomon din “hyetaa aman a atwa hɔ ahyia nyinaa mu.” (1 Ahe. 4:30, 31) Solomon sika de, yɛnna nka mpo. Sɛ yɛkari sika kɔkɔɔ a na onya no afe biara a, ɛbɛyɛ tɔn 25! Yɛde ba ɛnnɛ sika mu a, ɛboro Amerika dɔla ɔpepepem biako. (2 Be. 9:13) Osisii adan yɛɛ nneɛma akɛse akɛse pii. Ná ɔyɛ obi a otumi ne aman ahorow di nkitaho yiye. Afei nso na ɔwɔ nimdeɛ a otumi ne aman horow di nsawɔso wɔ aguadi mu. Yebetumi aka sɛ bere a Solomon dii Onyankopɔn nokware no, esii no yiye.—2 Be. 9:22-24.\n5. Dɛn na Solomon hui sɛ ɛma obi di yiye wɔ Onyankopɔn anim?\n5 Nsɛm a Solomon kyerɛw wɔ Ɔsɛnkafo nhoma no mu ma yehu sɛ na onim nea ɛkyerɛ sɛ asi obi yiye. Na onim sɛ ɛnyɛ sika anaa anuonyam nkutoo na ɛkyerɛ sɛ asi obi yiye anaa ɔwɔ anigye. Ɔkyerɛwee sɛ: “Mahu sɛ adepa biara nni hɔ mma nnipa sɛ wobegye wɔn ani na wɔahu adepa wɔn asetena mu; ne sɛ onipa biara bedidi na wanom na wahu adepa, ne brɛ nyinaa mu. Onyankopɔn akyɛde ne no.” (Ɔsɛnk. 3:12, 13) Ohui sɛ, sɛ obi ne Onyankopɔn ntam yɛ papa a, ɛnde nneɛma pa a ɛte saa bɛma n’ani agye paa. Solomon kae sɛ: “Asɛm no awiei, nea yɛate nyinaa ne sɛ: Suro nokware Nyankopɔn no na di ne mmara nsɛm so. Na eyi ne onipa asɛde.”—Ɔsɛnk. 12:13.\n6. Sɛ yɛhwɛ Solomon nhwɛso no a, yehu sɛ dɛn na ɛma esi obi yiye ankasa?\n6 Solomon ne Onyankopɔn nantewee mfe pii, na na ɔyɛ obi a osuro Onyankopɔn. Bible ka sɛ ɔkɔɔ so “dɔɔ Yehowa, na ɔnantew ne papa Dawid ahyɛde mu.” (1 Ahe. 3:3) So ɛnyɛ eyi na ɛkyerɛ sɛ asi obi yiye? Onyankopɔn boaa Solomon ma osii asɔrefie fɛfɛɛfɛ bi a wɔbɛsom no wom, na ɔma ɔkyerɛw Bible mu nhoma abiɛsa. Yɛrentumi nka sɛ yebetumi ayɛ nea Solomon yɛe no bi, nanso yehu sɛ bere a odii Onyankopɔn nokware no esii no yiye. Eyi boa yɛn ma yehu nea ɛkyerɛ ankasa sɛ asi obi yiye, na ɛbɛboa yɛn ma yɛahu nea yɛbɛyɛ na asi yɛn yiye. Onyankopɔn de ne honhom kaa Solomon ma ɔkyerɛw sɛ ahonyade, nyansa, edin, ne tumi nyinaa yɛ ahuhude. Nanso ɛnnɛ nnipa pii susuw sɛ eyinom na ɛkyerɛ sɛ asi obi yiye. Eyinom nyinaa yɛ “adehunu akyidi,” hwee nnim. Wɔn a wɔpɛ sika no sika mmee wɔn, na nea wɔwɔ mpo agyaw wɔn adwinnwen. Awerɛhosɛm ne sɛ daakye wɔn ahonyade nyinaa bɛkɔ akodi afoforo nsam.—Monkenkan Ɔsɛnkafo 2:8-11, 17; 5:10-12.\n7, 8. Ɛyɛɛ dɛn na Solomon man fii Yehowa ho? Na dɛn na efii mu bae?\n7 Akyiri yi Solomon yɛɛ Yehowa so asoɔden. Bible ka sɛ: “Solomon nkwakoraabere mu no, ne yerenom dan ne koma kodii anyame foforo akyi; ne koma anni mũ wɔ Yehowa, ne Nyankopɔn ho sɛ ne papa Dawid koma.” Enti Solomon “fii ase yɛɛ Yehowa ani so bɔne.”—1 Ahe. 11:4-6.\n8 Yehowa ani annye nea Solomon yɛe no ho koraa, na ɔka kyerɛɛ no sɛ: “Sɛ́ woayɛ eyi na woanni m’apam ne m’ahyɛde a mehyɛɛ wo so nti, ohwim na mehwim ahenni no afi wo nsam, na w’akoa na mede bɛma no.” (1 Ahe. 11:11) Hwɛ awerɛhosɛm! Ná asi Solomon yiye wɔ akwan pii so, nanso hwɛ sɛ afei waman afi Yehowa ho. Ade a ehia paa sɛ Solomon yɛ no wannyɛ—wankɔ so anni Onyankopɔn nokware. Yɛn mu biara betumi abisa ne ho sɛ, ‘Masi me bo sɛ mesua biribi afi nea ɛtoo Solomon no mu na aboa me ma asi me yiye anaa?’\nESII NO YIYE ANKASA\n9. Wugye di sɛ wiase no ani so no, esii Paulo yiye? Kyerɛkyerɛ mu.\n9 Sɛ yɛhwɛ ɔsomafo Paulo asetena na yɛhwɛ Ɔhene Solomon de a, yehu sɛ ɛsono wɔn mu biara koraa. Ná Paulo nyɛ obi a ɔte ahemfie adwudwo ne ho na ɔne ahemfo didi nom te sɛ Solomon. Mmom na ɔkɔm, sukɔm, ne awɔw taa de no, na ɛtɔ bere mpo a na ɔda adagyaw. (2 Kor. 11:24-27) Bere a Paulo gyee Yesu toom sɛ Mesia no, anuonyam biara a ɔwɔ wɔ Yudasom mu bɔɔ no. Yudasom mu akannifo tuu wɔn ani sii no so. Wɔde no too afiase, wɔhwee no, wɔkaa no mpire, na wosiw no abo. Paulo kae sɛ wɔsopaa ɔne ne mfɛfo Kristofo, wɔtaa wɔn, na wɔsɛee wɔn din mpo. Ɔde kaa ho sɛ: “Yɛayɛ sɛ wiase sumina, nneɛma nyinaa mu nwura dodow de besi nnɛ.”—1 Kor. 4:11-13.\nNa nnipa susuw sɛ sɛnea nneɛma rekɔ no, ebesi Saul yiye\n10. Dɛn nti na ebia ebinom benya adwene sɛ Paulo sɛee hokwan kɛse a onyae?\n10 Bere a ɔsomafo Paulo yɛ aberante a wɔfrɛ no Saul no, ebia nnipa ani so no na biribiara rekɔ yiye ma no. Ɛbɛyɛ sɛ wɔwoo no too abusua a agye din mu. Osuaa ade wɔ ɔkyerɛkyerɛfo kukudam Gamaliel nan ase. Akyiri yi Paulo kyerɛwee sɛ: “Midii m’atipɛnfo a wɔwɔ me man mu no mu pii kan wɔ Yudasom mu.” (Gal. 1:14) Na Paulo te Hebri ne Hela kasa paa. Afei nso na ɔyɛ Roma man ba, enti na ɔwɔ hokwan ahorow bi. Sɛ Paulo pɛ sɛ esi no yiye wɔ wiase a, anka ɔbɛyɛ onipa kɛse na wanya ne ho tam. Nanso biribi foforo na ɔde sii n’ani so wɔ n’asetenam. Ebia afoforo ne n’abusuafo mpo buu nea ɔyɛe no sɛ nkwaseasɛm. Adɛn ntia?\n11. Dɛn na na ɛsom bo ma Paulo, na dɛn na na wasi ne bo sɛ ɔbɛyɛ? Dɛn ntia?\n11 Ná Paulo dɔ Yehowa, na na ɔpɛ sɛ ɔsɔ Yehowa ani sen sɛ obenya ahonyade ne anuonyam. Bere a Paulo suaa nokware no, nea na ɛsom bo ma no paa ne agyede no, Kristofo som adwuma no, ne ɔsoro anidaso a ɔwɔ no. Eyinom yɛ nneɛma a wiase no mmu koraa. Ná Paulo nim asɛm bi a Satan aka a ɛsɛ sɛ nokware a ɛwom da adi. Na Satan aka sɛ obetumi ama nnipa agyae Onyankopɔn som. (Hiob 1:9-11; 2:3-5) Nanso na Paulo asi ne bo sɛ sɔhwɛ biara a obehyia no, obedi Onyankopɔn nokware na wakɔ so asom no. Nnipa a wɔpɛ sɛ wodi yiye wɔ wiase de, wommu eyinom asɛnhia biara.\nEsii Paul yiye ankasa\n12. Dɛn nti na wode w’ani to Onyankopɔn so?\n12 Nea na esi Paulo ani so no bi na esi w’ani so anaa? Ɛnyɛ mmerɛw sɛ yebedi nokware bere nyinaa, nanso sɛ yemia yɛn ani di nokware a, Yehowa ani begye yɛn ho na wahyira yɛn. Eyi na ɛkyerɛ sɛ asi yɛn yiye ankasa. (Mmeb. 10:22) Yebenya nhyira nnɛ, na yɛhwɛ kwan sɛ daakye nso yebenya nhyira pii. (Monkenkan Marko 10:29, 30.) Enti ‘ɛnsɛ sɛ yɛde yɛn ani to ahonyade a enni nnyinaso so, na mmom Onyankopɔn a ɔma yɛn ade nyinaa ma ebu so ma yɛn ani gye’ no so. Yɛyɛ saa a, na ‘yɛreto fapem pa asie yiye ama daakye, na ama yɛatumi aso nkwa ankasa no mu denneennen.’ (1 Tim. 6:17-19) Yebetumi aka no pen sɛ mfe ɔha, mfe apem, anaa nea ɛboro saa mpo twam na yebu kɔmpɔ hwɛ yɛn akyi a, yɛn mu biara bɛka sɛ, “Nea meyɛe no ama asi me yiye paa!”\nBAABI A W’ADEMUDE WƆ\n13. Afotu bɛn na Yesu de mae wɔ ademude ho?\n13 Yesu kaa ademude ho asɛm sɛ: “Munnyae ademude a mohyehyɛ wɔ asase so no, baabi a nwewee ne nkannare sɛe no, na akorɔmfo bubu kowia. Mmom no, monhyehyɛ mo ademude ɔsoro, baabi a nwewee anaa nkannare nsɛe no, na akorɔmfo mmubu nkowia. Na baabi a w’ademude wɔ no, ɛhɔ na wo koma nso wɔ.”—Mat. 6:19-21.\n14. Dɛn nti na nyansa nnim sɛ yɛbɛhyehyɛ ademude wɔ asase so?\n14 Ɛnyɛ sika nkutoo ne ademude a obi betumi anya wɔ asase so. Yebetumi aka sɛ edin ne tumi ne anuonyam a Solomon kyerɛw ho asɛm no ka saa ademude yi ho. Eyi na nnipa susuw sɛ sɛ obi nya a na asi no yiye. Asɛm a Yesu kae ne nea Solomon kae wɔ Ɔsɛnkafo nhoma no mu yɛ adekoro. Nea na wɔrekyerɛ ne sɛ, sɛ obi hyehyɛ ademude wɔ asase so a, enni gyina. Yenim sɛ ademude a ɛte saa betumi asɛe anaasɛ ebetumi afi obi nsa prɛko pɛ. Ɔbenfo bi a wɔfrɛ no F. Dale Bruner kaa biribi faa ademude a Yesu kaa ho asɛm no ho. Ɔkyerɛwee sɛ: “Obi begye din nnɛ, ɔkyena na edin no ayera. Nea nnɛra na ɔyɛ ɔmamma no, ɛnnɛ wɔnkae no bio. Obi benya sika pii nnɛ nanso afe bɛba no na hwee nni ne nsam. Yesu dɔ nnipa na ɔbɔ wɔn kɔkɔ sɛ anuonyam ntena hɔ daa, enti wodi akyi a wɔn nsa besi fam. Yesu mpɛ sɛ biribi a ɛte saa bɛto n’asuafo. Wiase ma obi so nnɛ, ɔkyena na ayi no ahwe fam.” Ɛwom sɛ nnipa pii ne ɔbenfo no bɛyɛ adwene, nanso wɔn mu ahe na wɔde Yesu asɛm no bɔ wɔn bra? Wo nso ɛ, wode bɛbɔ wo bra anaa?\n15. Ade a ɛho hia paa bɛn na ɛsɛ sɛ yɛde yɛn ani si so?\n15 Nyamesom akannifo bi kyerɛ sɛ ɛyɛ mfomso sɛ obi bedi yiye koraa. Nanso Yesu anka sɛ ɛyɛ mfomso koraa sɛ obi bɛma asi no yiye. Mmom na ɔrehyɛ n’asuafo nkuran sɛ wɔmfa wɔn ani nsi ade a ehia paa so. Ɛno ne sɛ wɔbɛhyehyɛ wɔn “ademude ɔsoro.” Nea yɛpɛ paa ne sɛ yɛbɛma Yehowa mmom ahu sɛ asi yɛn yiye. Yesu asɛm no kae yɛn sɛ nea yɛbɛyɛ biara gyina yɛn ankasa so. Nokwasɛm ne sɛ nea ɛwɔ yɛn komam anaa ɛsom bo ma yɛn na yɛbɛpere ahwehwɛ.\n16. Awerɛhyem bɛn na yebetumi anya?\n16 Ɛsɛ sɛ yenya awerɛhyem sɛ, sɛ yɛyere yɛn ho yɛ nea Yehowa pɛ a, ɔno nso bɛma yɛanya nea yɛn koma pɛ. Ɛtɔ da bi a Yehowa bɛma kwan ma ɔkɔm ne sukɔm ade yɛn sɛnea ɛtoo ɔsomafo Paulo no. (1 Kor. 4:11) Nanso ɛsɛ sɛ yetie Yesu afotu yi: “Munnnwinnwen nnka sɛ, ‘Dɛn na yebedi?’ anaasɛ, ‘Dɛn na yɛbɛnom?’ anaasɛ, ‘Dɛn na yɛbɛhyɛ?’ Na eyinom nyinaa ne nneɛma a amanaman no di akyi denneennen. Na mo soro Agya nim sɛ muhia saa nneɛma yi nyinaa. Enti, monkɔ so nhwehwɛ ahenni no ne Onyankopɔn trenee kan, na ɔde nneɛma a aka yi nyinaa bɛka ho ama mo.”—Mat. 6:31-33.\nMA ENSI WO YIYE WƆ ONYANKOPƆN ANI SO\n17, 18. (a) Sɛ ebesi yɛn yiye a, egyina dɛn so? (b) Dɛn na ennyina so?\n17 Ɛsɛ sɛ yɛhyɛ nokwasɛm yi nsow: Ɛnyɛ nnwuma a yɛayɛ anaa din a yɛagye wɔ wiase na ɛkyerɛ sɛ asi yɛn yiye. Bio nso sɛ obi wɔ hokwan bi wɔ asafo no mu a, ɛno ara nkyerɛ sɛ asi no yiye. Sɛ yetie Onyankopɔn na yedi no nokware a, ɛno na ɛma esi yɛn yiye. Osetie a ɛte saa na ɛma obi nya hokwan bi wɔ asafo no mu. Onyankopɔn ka kyerɛ yɛn sɛ: “Nea wɔhwehwɛ fi ofiehwɛfo hɔ ne sɛ wobehu sɛ odi nokware.” (1 Kor. 4:2) Enti ɛsɛ sɛ yɛkɔ so di nokware. Yesu kae sɛ: “Nea obegyina mu akosi awiei no, ɔno na wobegye no nkwa.” (Mat. 10:22) Sɛ obi di nokware kosi ase na wogye no nkwa a, ɛbɛkyerɛ sɛ asi no yiye ampa!\n18 Yɛhwɛ nea yɛaka yi a, yehu sɛ ɛnyɛ edin a yɛagye, yɛn nhomasua, yɛn sika, anaa yɛn dibea na ɛma yedi Onyankopɔn nokware. Saa ara nso na ennyina yɛn nyansa, yɛn dom akyɛde, anaa yɛn nimdeɛ so. Sɛnea yɛte biara yebetumi adi Onyankopɔn nokware. Asomafo no bere so no, na Onyankopɔn asomfo bi yɛ asikafo ɛnna ebi nso yɛ ahiafo. Paulo tuu asikafo no fo sɛ “wɔnyɛ papa, wɔnyɛ adefo nnwuma pa mu, wommue wɔn nsam, na wɔnkyɛ ade.” Yehu sɛ nyansa wɔ saa afotu yi mu. Ná adefo ne ahiafo nyinaa betumi “aso nkwa ankasa no mu denneennen.” (1 Tim. 6:17-19) Ɛnnɛ nso saa ara na ɛte. Yɛn nyinaa wɔ hokwan ne asɛyɛde koro. Ɛno ara ne sɛ yebedi nokware na yɛayɛ “adefo nnwuma pa mu.” Yɛyɛ saa a, ebesi yɛn yiye wɔ yɛn Bɔfo no ani so, na yɛn ani begye sɛ yɛreyɛ nea ɛsɔ n’ani.—Mmeb. 27:11.\n19. Dɛn na woabɔ wo tirim sɛ wobɛyɛ na asi wo yiye?\n19 Yɛrentumi nsesa adwene a nkurɔfo wɔ wɔ yɛn ho; yɛn ankasa na ɛsɛ sɛ yegye tom sɛ tebea a yɛwom anaa gyinae a yɛasi no fata. Tebea biara a wowom no, sɛ woyere wo ho di nokware a, ebesi wo yiye. Nya ahotoso sɛ Yehowa behyira wo pii—ɛnnɛ de akosi daa. Mma wo werɛ mfi asɛm a Yesu ka kyerɛɛ Kristofo a wɔasra wɔn no: “Di nokware kosi owu mu, na mɛma wo nkwa abotiri.” (Adi. 2:10) Sɛ yɛka sɛ asi obi yiye paa a, nea ɛkyerɛ ni!


Asetenam Nsɛm: Bere Nyinaa Som Adwuma—Baabi a Ɛde Me Akopue | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nBere Nyinaa Som Adwuma—Baabi a Ɛde Me Akopue\nRobert Wallen anom asɛm\nSɛ mehwɛ mfe 65 a mede ayɛ bere nyinaa som adwuma no a, metumi aka paa sɛ mahu mmere pa pɛn. Nanso eyi nkyerɛ sɛ biribiara ayɛ sɔɔsɔɔ ama me. Da bi wɔ hɔ mpo a na m’abam abu. (Dw. 34:12; 94:19) Nanso ne nyinaa mu no, manya nhyira ne akomatɔyam wɔ m’asetena mu!\nSEPTEMBER 7, 1950 na wɔfrɛɛ me kɔɔ Brooklyn Betel. Saa bere no na anuanom mmarima ne mmea 355 na wɔwɔ hɔ. Na wofi aman ahorow ahorow so na wɔaba hɔ. Sɛ wopɛ ɔbabun a wadi mfe 19 a wubenya bi, na saa ara nso na wopɛ akwakoraa anaa aberewa a wadi mfe 80 a wubenya bi. Na Betel abusua no mufo pii yɛ Kristofo a wɔasra wɔn.\nNEA ƐYƐE A MEBƐSOM YEHOWA\nBere a mebɔɔ asu; na madi mfe 10\nMe maame na ɔboaa me ma mibehuu “anigye Nyankopɔn” no. (1 Tim. 1:11) Bere a ofii ase som Yehowa no, na meyɛ abarimaa. Mebɔɔ asu July 1, 1939 wɔ ɔmansin nhyiam bi ase wɔ Columbus, Nebraska, U.S.A. Saa bere no, na madi mfe du. Na yɛyɛ nnipa bɛyɛ ɔha na ahyiam wɔ ɔdan bi mu retie Joseph Rutherford kasa bi a wɔakyere agu apaawa so. Ɔkasa no asɛmti ne “Kankabi Nniso Anaa Ahofadi.” Yegu so retie kasa no, yehui sɛ nnipadɔm bi abegu dan no akyi. Wɔbɔ wuraa dan no mu pam yɛn fii kurom hɔ. Ɛbaa saa no, yekohyiaa onua bi fie wɔ kurow no akyi baabi toaa dwumadi no so. Wo ara wohwɛ nea ɛkɔɔ so yi a, ɛbɛyɛ dɛn na me werɛ afi da a mebɔɔ asu?\nMe maame yɛɛ nea obetumi biara de nokware no duaa me mu. Ná me papa yɛ nipa pa, na na ɔntoto n’abusua ase. Nanso na n’ani nnye nyamesom ho, enti nea mɛyɛ wɔ asafo no mu deɛ na ɛmfa ne ho. Me maame ne anuanom a wɔwɔ Omaha Asafo no mu hyɛɛ me nkuran paa.\nNEA MISII GYINAE SƐ MƐYƐ\nAka kakra ma mawie ntoaso sukuu no, na ɛsɛ sɛ misi gyinae hwɛ nea mɛyɛ daakye. Saa bere no, edu akwamma biara a, na me ne m’atipɛnfo yɛ akwampaefo aboafo adwuma no bi.\nNá John Chimiklis ne Ted Jaracz yɛ mmerante asigyafo a afei na wɔawie Gilead Sukuu adesuakuw a ɛto so ason. Wɔma wɔbɛyɛɛ ahwɛfo akwantufo wɔ yɛn mpɔtam hɔ. Nea na ɛyɛ me nwonwa ne sɛ na wɔyɛ mmerante a wonnyinii pii—bɛyɛ mfe 20 ne kakra. Saa bere no na madi mfe 18, na na ɛrenkyɛ na mawie ntoaso sukuu. Meda so ara kae asɛm bi a Onua Chimiklis bisaa me. Na ɔpɛ sɛ ohu nea miwie sukuu a mɛyɛ. Bere a mekaa nea mɛyɛ no, ɔkae sɛ: “Mo! Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.” Afotu yi ne anuanom baanu yi nhwɛso pusuw me paa. Enti miwiee sukuu ara na mifii akwampae adwuma ase 1948.\nNEA ƐYƐE A MEBƐPUEE BETEL\nMe ne m’awofo kɔɔ amanaman ntam nhyiam July 1950 wɔ Yankee Stadium, New York City. Bere a yɛwɔ hɔ no, mekɔɔ nhyiam a wɔyɛ ma wɔn a wɔpɛ sɛ wɔkɔsom wɔ Betel no bi. Akyiri yi mekyerɛw krataa sɛ mepɛ sɛ mesom wɔ hɔ.\nƐwom, na me papa nsiw me kwan sɛ me ne wɔn bɛtena ayɛ akwampae adwuma no, nanso ɔkae sɛ ɛsɛ sɛ mitua sika kakra de boa dan ne aduan ho ka. Enti da bi wɔ August mu no, misiim sɛ merekɔhwehwɛ adwuma. Bere a menam kwan so no, meman faa baabi a yeyi yɛn nkrataa. Mihuu krataa bi a wɔakyerɛw afi Brooklyn abrɛ me. Na efi Nathan H. Knorr hɔ. Ɔkyerɛw sɛ: “Yɛn nsa aka krataa a wokyerɛw sɛ wopɛ sɛ wobɛyɛ adwuma wɔ Betel no. Migye di sɛ wopene so sɛ wobɛtena Betel wo nkwa nna nyinaa. Ɛnde, mepɛ sɛ woba Betel wɔ 124 Columbia Heights, Brooklyn, New York, September 7, 1950.”\nBere a me papa fii adwuma baa fie no, meka kyerɛɛ no sɛ manya adwuma. Ɔkae sɛ: “Ɛyɛ asɛmpa. Ɛhe na worekɔyɛ adwuma?” Mekae sɛ, “Brooklyn Betel. Bosome biara wɔbɛma me dɔla 10.” Ɛyɛɛ no nwonwa kakra, nanso ɔkae sɛ, sɛ ɛno na mepɛ sɛ meyɛ a, ɛnde menyere me ho nyɛ no yiye. Ankyɛ na me papa bɔɔ asu wɔ ɔmantam nhyiam bi ase wɔ Yankee Stadium 1953.\nMe ne Alfred Nussrallah; yɛboom yɛɛ akwampae adwuma\nAnigyesɛm ne sɛ wɔfrɛɛ Alfred Nussrallah a na me ne no yɛ akwampae adwuma no nso sɛ ɔmmra Betel. Enti me ne no boom kɔe. Akyiri yi ɔwaree Joan na ɔne no kɔɔ Gilead. Wowiei no, wɔde wɔn kɔɔ Lebanon kɔyɛɛ asɛmpatrɛwfo wɔ hɔ. Akyiri yi wɔsan de wɔn baa United States maa Onua Nussrallah bɛyɛɛ ɔmansin sohwɛfo.\nBaabi a midii kan yɛɛ adwuma wɔ Betel ne Bindery, baabi a wɔpam nhoma. Nhoma a edi kan a meyɛɛ ho adwuma ne What Has Religion Done for Mankind? Bɛyɛ asram awotwe akyi no, woyii me kɔɔ Ɔsom Dwumadibea (Service Department). Saa bere no na Onua Thomas J. Sullivan na ɔhwɛ hɔ. Ɛyɛɛ me dɛ sɛ me ne no yɛɛ adwuma. Na ɔne asafo no abɔ akyɛ, enti na n’adwenem abue na na n’ani so da hɔ. Misuaa nneɛma pii fii ne hɔ.\nBere a midii bɛyɛ mfe abiɛsa wɔ Ɔsom Dwumadibea hɔ no, Max Larson a na ɔhwɛ nhomatintim so no ka kyerɛɛ me sɛ Onua Knorr pɛ sɛ ohu me. Na ɛyɛ me sɛ gyama mayɛ bɔne bi na ɔrehwehwɛ me. Afei bere a mihuu nea enti a Onua Knorr afrɛ me no, miguu ahome. Na ɔpɛ sɛ ohu sɛ mayɛ m’adwene sɛ mefi Betel da bi. Na ɔrepɛ obi ne no ayɛ adwuma wɔ ne ɔfese bere tiaa bi, enti na ɔpɛ sɛ ohu sɛ metumi ayɛ adwuma no anaa. Meka kyerɛɛ no sɛ menyɛɛ m’adwene sɛ merebefi Betel. Meyɛɛ adwuma wɔ ne ɔfese hɔ mfe 20.\nMasua nneɛma pii afi Onua Sullivan ne Onua Knorr ne afoforo a me ne wɔn ayɛ adwuma wɔ Betel te sɛ Milton Henschel, Klaus Jensen, Max Larson, Hugo Riemer, ne Grant Suiter hɔ, na daa meka sɛ, sɛ ɛyɛ sukuu a anka merentumi ntua ho ka. *\nMihui sɛ anuanom a me ne wɔn yɛɛ adwuma no ani ku adwuma a ɛhyɛ wɔn nsa wɔ ahyehyɛde no mu ho. Wotumi toto nneɛma fɛfɛɛfɛ. Yɛhwɛ Onua Knorr sɛɛ a, na okum ne ho yɛ adwuma. Nea na esi n’ani so ara ne sɛ Ahenni adwuma no bɛtrɛw akɔ baabiara. Wɔn a wɔne no yɛɛ adwuma no hui sɛ n’anim kɔ nyɛ den. Sɛ ɔne yɛn adwene nhyia wɔ asɛm bi ho mpo a, yetumi kyerɛ yɛn adwene na otie.\nBere bi Onua Knorr ka kyerɛɛ me sɛ nneɛma bi wɔ hɔ a yebu no sɛ ɛho nhia pii, nanso ɛsɛ sɛ yɛma yɛn ani ku nneɛma ɛte saa nyinaa ho. Ɔkaa biribi de yɛɛ nhwɛso. Ɔkae sɛ bere a ɔhwɛ nhomatintimbea so no, ɛyɛ a Onua Rutherford frɛ no wɔ fon so ka sɛ: “Onua Knorr, sɛ wopɔn adwuma na worebedidi a, brɛ me eraser a metumi de apopa ade. Mihia bi ayɛ adwuma.” Onua Knorr kae sɛ, onya te saa pɛ, na wakɔfa eraser no bi ahyɛ ne bɔtɔ mu. Enti dumien bɔe ara na ɔde akogu Onua Rutherford ɔfese. Na ɛyɛ ade ketewa bi, nanso na ehia Onua Rutherford paa. Afei Onua Knorr ka kyerɛɛ me sɛ: “Mesrɛ wo anɔpa biara ɛyɛ a sensene pɛnsere ano begu me pon so ma me.” Mesensenee pɛnsere ano maa no mfe pii.\nNá Onua Knorr taa ka sɛ, sɛ obi rekyerɛ wo adwuma bi a, wɛn w’aso tie. Da bi ɔkyerɛɛ me sɛnea menyɛ adwuma bi, nanso mantie no yiye. Memaa odii yaw paa. Asɛm no haw me, enti mekyerɛw krataa tiawa bi ka kyerɛɛ no sɛ ɛyɛ me yaw sɛ meyɛɛ saa. Mekae wɔ krataa no mu sɛ ɛbɛyɛ papa sɛ obeyi me afi ne ɔfese hɔ. Saa anɔpa no ara Onua Knorr baa me nkyɛn bɛkaa kyerɛɛ me sɛ: “Robert, mahu wo krataa no. Wudii mfomso, na me ne wo aka ho asɛm, enti migye di sɛ da foforo wobɛyɛ ahwɛyiye. Ma yɛntoa yɛn adwuma so.” Nea ɔkae no kaa me koma paa.\nAWARE HO ASƐM\nBere a midii mfe awotwe wɔ Betel no, na menyɛɛ m’adwene sɛ mefi hɔ, nanso nneɛma sesae. Aka kakra ma yɛayɛ amanaman ntam nhyiam wɔ Yankee Stadium ne Polo Grounds wɔ 1958 mu no, mihyiaa onuawa bi a ɔde Lorraine Brookes. Midii kan huu no 1955. Saa bere no na ɔyɛ ɔkwampaefo wɔ Montreal, Canada. Nea na esi n’ani so ara ne bere nyinaa som adwuma no, na na wayɛ krado sɛ baabiara a Yehowa asafo no de no bɛkɔ no, ɔbɛkɔ. Eyi kaa me koma paa. Na Lorraine botae ara ne sɛ ɔbɛkɔ Gilead Sukuu. Enti bere a odii mfe 22 no, wɔfrɛɛ no sɛ ɔnkɔ Gilead Sukuu wɔ 1956 mu. Na ɛyɛ adesuakuw a ɛto so 27. Owiei no, wɔde no kɔɔ Brazil kɔyɛɛ ɔsɛmpatrɛwfo wɔ hɔ. Me ne Lorraine hyɛɛ yɛn adamfofa no mu gya afe 1958, na ɔpenee so sɛ ɔbɛware me. Yɛyɛɛ yɛn adwene sɛ yɛbɛware afe a edi hɔ no na yɛakɔyɛ asɛmpatrɛw adwuma.\nBere a meka kyerɛɛ Onua Knorr sɛ mepɛ sɛ meware no, ɔkae sɛ ɛbɛyɛ yiye a yɛntwɛn mfe abiɛsa ansa na yɛaware na yɛatumi asom wɔ Brooklyn Betel. Saa bere no, sɛ obi pɛ sɛ ɔware na ɔkɔ so tena Betel a, na ɛsɛ sɛ odi mfe du anaa nea ɛboro saa wɔ Betel na ne hokafo nso di mfe abiɛsa wɔ hɔ. Enti Lorraine penee so sɛ ɔbɛyɛ adwuma wɔ Brazil Betel mfe abien na wabɛyɛ afe biako wɔ Brooklyn Betel ansa na yɛaware.\nMfe abien a edi kan no deɛ na nkrataakyerɛw na yɛde di nkitaho. Saa bere no sɛ wofrɛ obi wɔ tɛlɛfon so a na ɛbɔ ka paa; na Intanɛt biara nso nni hɔ. Yɛwaree September 16, 1961, na hwɛ, Onua Knorr na ɔmaa yɛn ayeforohyia kasa no! Ampa, mfe kakra a yɛde twɛnee no yɛɛ yɛn ani so tenteenten. Nanso seesei sɛ yebu kɔmpɔ hwɛ yɛn akyi a, yehu sɛ eye paa sɛ yɛtwɛnee. Yɛaware bɛboro mfe 50 ni, na anigye ne akomatɔyam ahyɛ yɛn aware no mu den!\nƐda a yehyiaa ayeforo. Fi benkum: Nathan H. Knorr, Patricia Brookes (Lorraine nuabea), Lorraine ne me, Curtis Johnson, Faye ne Roy Wallen (m’awofo)\nAfe 1964 no, minyaa hokwan kɔsrasraa baa dwumadibea ahorow wɔ aman ahorow so hyɛɛ wɔn nkuran. Saa bere no na yɛn yerenom nka yɛn ho nkɔ bi. Wɔyɛɛ nsakrae 1977; enti afei na yɛne yɛn yerenom kɔ. Saa afe no, me ne Lorraine kaa Grant ne Edith Suiter ho kɔsrasraa baa dwumadibea a ɛwɔ Germany, Austria, Greece, Cyprus, Turkey, ne Israel. Sɛ yɛka ne nyinaa bom a, makɔ aman bɛyɛ 70 so.\nAkwantu yi biako de yɛn kopuee Brazil 1980 mu, na yɛkɔsraa kurow bi a ɛde Belém. Bere bi na Lorraine yɛ ɔsɛmpatrɛwfo wɔ hɔ. Afei nso yenyaa hokwan kɔsraa anuanom wɔ Manaus, na memaa ɔkasa wɔ stadium bi. Yɛwɔ hɔ no, yehui sɛ nnipa bi atew wɔn ho te baabi. Ɛyɛ Brazilfo amammerɛ sɛ, sɛ mmea rekyia obi a, wɔfew n’afono ho, na mmarima no nso rekyia a, wɔde nsa to nsayam. Nanso na nnipa a wɔatew wɔn ho yi nkyia bi. Adɛn ntia?\nNa wɔyɛ yɛn nuanom Adansefo a wofi akwatafo atenae wɔ Amazon kwae mu. Na wɔmpɛ sɛ yare no bɛsan afoforo nti na wɔtew wɔn ho no. Nanso wohwɛ wɔn anim a wuhu sɛ wɔn ani agye paa. Eyi kaa yɛn koma; yɛn werɛ remfi da! Yesaia asɛm no yɛ nokware sɛ: “Me nkoa bedi ahurusi, koma pa nti.”—Yes. 65:14.\nYƐANYA ANIGYE NE AKOMATƆYAM\nMe ne Lorraine de bɛboro mfe 60 na ayɛ bere nyinaa som adwuma no, na ne nyinaa mu no, yɛama Yehowa ahyehyɛde no akyerɛ yɛn kwan. Sɛ yɛkaakae nhyira a yɛanya a, yɛn ani gye paa. Seesei mintumi ntutu akwan te sɛ kan no, nanso daa mitumi yɛ adwuma de boa Akwankyerɛ Kuw no. Me ne Nsɛm Ho Dwumadi Boayikuw ne Ɔsom Boayikuw na ɛyɛ adwuma. Ɛyɛ me dɛ sɛ mitumi yɛ biribi kakra de boa anuanom a wɔwɔ wiase nyinaa. Ade a ɛyɛ yɛn nwonwa paa ne mmerante ne mmabaa pii a wɔatu wɔn ho ama reyɛ bere nyinaa som adwuma no. Wokura Yesaia su yi bi: “Mini, soma me”! (Yes. 6:8) Nnipadɔm a wɔreyɛ bere nyinaa som adwuma no ma mihu sɛ asɛm a ɔmansin sohwɛfo no ka kyerɛɛ me no yɛ nokware: “Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.”\n^ nky. 20 Sɛ wopɛ anuanom a yɛabɔ wɔn din yi bi ho asɛm a hwɛ Ɔwɛn-Aban (Borɔfo de) a edidi so yi: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); ne Grant Suiter (September 1, 1983).